COVID-19: ХВЖ Марказий Осиё давлатларига миллионлаб доллар ажратди\nХалқаро валюта жамғармасининг давом этаётган COVID-19 пандемияси фонида дунё мамлакатларига ажратмоқчи бўлган маблағ миқдори маълум бўлди.\nХВЖга аъзо ҳар бир мамлакат ҳисоб-китоб қиладиган маблағ SDR ((Special Drawing Rights) махсус қарз олиш ҳуқуқи) захира бўлинмаси томонидан белгиланади. ХВЖ ўз веб-сайтида ҳар бир давлатга қанча SDR ажратилгани ҳақида хабар берди.\nХВЖ ҳисоботига кўра, ташкилотга аъзо 190 мамлакатга ажратилган SDRнинг умумий миқдори қарийб 650 миллиард долларни ташкил қилади. Пул маблағларини ажратиш 23 августдан кучга кирди.\n«Пул маблағларини ажратиш барча аъзо давлатларга фойда келтиради, захираларга бўлган узоқ муддатли глобал эҳтиёжни қондиришга, ишончни мустаҳкамлашга, жаҳон иқтисодиётининг барқарорлигига ёрдам беради»,-дейилади ХВФ баёнотида.\nТашкилот, давом этаётган пандемия шароитида айниқса фойдали бўлади деб ҳисоблайди. «Хусусан, бу энг заиф одамларга COVID-19 пандемияси билан боғлиқ инқироз оқибатларини енгишга ёрдам беради», деди ХВЖ.\nSDR — ХВФнинг пул бирлиги ва фонд томонидан ажратилган маблағлар аъзо давлатлар марказий банкларининг ҳисоб рақамларига захира фондлари сифатида ўтказилади ва ўзаро ҳисоб-китоблар учун мамлакатларнинг марказий банклари ўртасида ишлатилади.\nХалқаро валюта жамғармаси қуйидаги давлатларга турли миқдордаги маблағларни ажратади: Қозоғистонга 1 миллиард 600 миллион доллар, Ўзбекистонга 750 миллион доллар, Қирғизистонга 242 миллион доллар ва Тожикистонга 236 миллион доллар. Туркманистон улуши 228 миллион 700 минг SDRни ташкил этди, бу тахминан 325 миллион АҚШ долларига тенг.\nАйни пайтда, Туркманистон ҳукумати пандемия бошланганидан бери мамлакатда бирорта ҳам COVID-19 касаллиги аниқланмаганлигини даъво қилишда давом этмоқда. Гарчи Азатлик мухбирлари маҳаллий тиббиёт ходимларига таяниб, коронавирус инфекцияси ва унинг оқибатларидан ўлим ҳоллари ҳақида хабар беришган.


Алишер Усмонов муваффақиятининг сири нимада? / Ўзбекистон янгиликлари, энг сўнгги хабарлар\nЖАМИЯТ 0 Шархлар 587 кўрилди\nЎзА Миллий ахборот агентлиги асли ўзбекистонлик миллиардер Алишер Усмоновнинг муваффақиятига эришиш тарихи ҳақида мақола эълон қилди. Уни тўлиғича келтирамиз.\nBloomberg агентлигининг (АҚШ) берган хабарига қараганда Алишер Усмонов Microsoft компаниясининг асосчиси Билл Гейтс билан бошланадиган дунёнинг 100 нафар энг бой кишилари қаторидан ўрин олган.\nАлишер Усмонов 65 ёшда. Наманган вилоятининг Чуст шаҳрида таваллуд топган. Тадбиркор. Россиядаги USM (Усмонов) Holdings компаниясининг асосчиси.\n«Йўқ, бу ишни қилиш мумкин эмас, бизга бу тўғри келмайди, улар мутлақо бошқа-бошқа нарса деб турганида Алишер Усмонов шу ишни қилса бўлади!», дейди, шу ишни бажаради ва айтган гапининг устидан чиқади. Бу унинг ҳаётда тўплаган бой тажрибасидан ташқари иродасидан, кўп қиррали қобилияти, феъл-у атворидан дарак беради ва ҳаётнинг тасдиқлаши бўйича, тадбиркор табиатидаги бу хислат унинг катта муваффақиятларининг асоси ва гарови бўлиб хизмат қилмоқда. «Мен барча ишларни, бутун-бутун компанияларни синчковлик билан ипидан игнасигача жуда пухта ўрганаман. Одамларга ишонаман маъқул бўлган пайтда, менинг талабларимга тўғри келадиган одамга ҳамма нарсамни ишониб топширишга тайёрман. Сабот, матонатдан ташқари ҳиссиётларга бериладиган одатим ҳам йўқ эмас».\nАлишер Бурхонович Усмонов у ёки бу воқеа хусусида бирон-бир фикр билдирадиган бўлса, одатда унинг ўзига хос фикри, муносабати атрофидагиларнинг эътиборисиз қолмайди, гап-сўзининг таъсир кучи катта, сезиларли бўлган Россиянинг энг бадавлат миллиардер тадбиркорларидан ҳисобланади, дейишади уни билганлар.\nАмериканинг Forbes журнали чоп этила бошлаганига 10 йил тўлиши муносабати билан: «Россияда ким яхши яшайди?» деб 2013 йили ўтказилган савол-жавобда бундай кишилардан Россияда 200 нафари борлиги маълум бўлган. Рўйхат Алишер Усмонов номи билан бошланади. «Металлоинвест» ҳаммуассиси Усмонов 17,6 миллиард доллар мол-мулкка эга, деб қайд этилади журнал саҳифаларида. Алишер Усмонов икки йилдан буён Forbes журналидаги рус мулкдорлари рейтинги рўйхатининг биринчи ўрнида турди. Усмонов кетидан «Алфа-групп»нинг ҳаммуассиси Михаил Фридман, ундан кейин «Novatek»нинг ҳаммуассиси Леонид Михелсон, ана ундан кейин Виктор Вексельберг, «Лукойл» президенти Вагит Алекперов, «абадий бўйдоқ» деб ном чиқарган Михаил Прохоров. Етти боланинг отаси Роман Абрамовичлар туришади. Кўп болали ота (Абрамович)нинг устидан ҳазиллашиб болалар бошини кўпайтираман деб, бизнесда орқада қолаётган Роман Абрамович ўзининг 10 миллиард 200 миллион доллари билан бу рўйхатда 13-ўринга тушиб қолибди.\n«Виждон пулнинг қули бўлмаслиги, энг муҳими, пул виждонни сўндирмаслиги ҳам, ўлдирмаслиги ҳам керак. Виждоним билан келишган ҳолда ҳамоҳанг яшайман. Бу менинг ҳаётдаги бош ва муҳим мақсадим. Мен ҳамма вақт бир нарсани қайтаришдан толмайман. Ўз хоҳиш-ихтиёрим билан эмас, таъсир деймизми, тазйиқ остида деймизми, тасодифан бизнесмен бўлиб қолганман».\n«Гапнинг каламуллосини айтадиган бўлсак, пул, маблағ ёки даромад ҳаётимнинг асл мақсади эмас. Турли давлат ва нодавлат радио, газета, телевидение ёки Интернет эълон қилаётган рейтинглар бой-бадвалат бизнесменларнинг асл ҳолати ҳақида аниқ маълумот бермайди», — дейди Алишер Усмонов.\nШу ерда мультимиллионер ёки миллиардер Алишер Усмонов ўзининг бош мақсадини, ҳаётий шиорини эълон қилгандек бўлди: гап шундаки, бизнесменнинг бутун мол-у мулки унинг умр бўйи ўзи учун, яқин кишилари учун, хайр, садақа учун, яъни ҳомийлик йўлида сарф қиладиган харажатларнинг йиғиндиси билан ўлчанади. Қолган маблағи уники эмас. «Маблағларим мени янги-янги ишларга, лойиҳаларни амалга оширишга чорлайди. Каттадан-катта ижтимоий лойиҳаларни рўёбга чиқариш, ҳаётга тадбиқ этиш имконини беради. Мен яқин орада «Санъат ва спорт» хайрия фондимни ўзимнинг бош ташкилотим деб ҳисобласам керак», — дейди жаҳонга машҳур тадбиркор. Тадбиркорнинг бу гапини унчалик англай олганимиз йўқ. Бу гапидан у нима ишбилармонликни ташлаб фақат спорт ва ҳомийлик билан шуғулланмоқчими? Яна билмадик. Ҳар ҳолда унинг шундай фикри, нияти ҳам йўқ эмас.\nХорижлик бизнесменларнинг таъкидлаши бўйича, Ўзбекистонда ишбилармонлик, тадбиркорлик билан кенг кўламда шуғулланиш имкониятлари чорак асрдан буён мана энди рўёбга чиқа бошлади. Мамлакат иқтисодиётини равнақ топтириб, халқ турмуш шароитини кўтаришга хизмат қиладиган бу хосиятли жараённинг кўпчиликка, айниқса жаҳон ҳамжамиятига тушунарли қонун-қоидалари ишлаб чиқилиб ҳаётга тадбиқ этилмоқда.\nЎзбекистон шаҳдам қадам ташлаб, катта суръатлар билан ривожланаётган бугунги доруломон кунларда Россияда яшайдиган ва бир дақиқа бўлса ҳам, ватанини унутмаган ҳамюртларимизнинг ўз ватанига, она ерига қизиқиши ортди. Улар Ўзбекистонда бўлаётган ўзгаришларда иштирок этиш истакларини билдиришмоқда. Москва ОАВларининг хабарига қараганда наманганлик жаҳонга машҳур бизнесмен Алишер Усмонов Россия билан Ўзбекистон ўртасидаги муносабатларни мустаҳкамлашга йўналтирган ҳатти-ҳаракатларини анча фаоллаштирган.\nАлишер Усмонов... Россияда истиқомат қиладиган жаҳонга машҳур ўзбек бизнесмени. Ҳозир у ўзининг номидаги «USM Holdings» компаниясининг 48% акциялари пакетига ва Байкалдаги «Металлоинвест» тоғ-кон компаниясига эга. Шунингдек, Усмоновнинг «Новий медиа холдинг», «Коммерсантъ» нашриёт уйи, «Химки Групп» девелопментида ҳам салмоқли улуши бор.\nАлишер Усмонов 1953 йили 9 сентябрь куни Чуст шаҳрида туғилган. Унинг оиласи камбағаллик нима эканлигини билмайдиган оилалардан эди. Отаси Тошкент шаҳар прокурори бўлиб ишлаган. Унга болалигидан истаган нарасини муҳайё этишарди. Бой оиланинг тўқ болалари катта бўлганида ким бўлиши масаласи жуда баҳсли ва номаълум. Ўзига тўқ камчилиги йўқ оилалардан ким-қанча ва қандай одамлар чиқмади, дейсиз?!\nОила бошлиғи Бурхон ота Усмонов қаттиққўл, болаларнинг кўнглига қараб ўтирмайдиган талабчан киши бўлиб оилада ҳам, дўстлари орасида ҳам катта ҳурматга сазовор бўлган киши эди. У ўғлининг ўқишга ва спортга бўлган қизиқишини кўриб уни қўллаб-қувватлади. Ёғочдан йўнилган қилич билан қиличбозлик қилаётганини кўриб эса унга керакли бўлган барча спорт асбоб ва анжомларини сотиб олиб беради ва қиличбозлик сексиясига бориб ёздиради.\nАлишер спорт билан шунчаки ҳазилакам эмас балки жиддий равишда шуғуллана бошлади ва ҳамма бўш вақтларини спорт машғулотларида ўтказди. У тез орада севган спорт тури бўйича жиддий натижаларни қўлга кирита бошлади ва спорт оламида мусобақаларда қиличбозлар орасида доимо ғолиб чиқадиган Алишер исмли ёш бола пайдо бўлади. Ярим йил ўтар-ўтмас у Республика ўсмирлар терма жамоаси таркибига олинди. Бир нечта жиддий рақиблар билан ўтган ғалабаларидан сўнг эса СССР терма жамоасига олинди. Чустлик ўспирин кўп ўқийдиган романтик бола эди. У ёшлигида француз ёзувчиси Александр Дюманинг машҳур «Уч мушкетёр» – («Уч қиличбоз») романини ўқиб спортнинг қиличбозлик тури — фехтование билан шуғулланишга қарор қилади. Икки йил машқдан сўнг ёш қиличбоз Алишер Усмонов Республика терма жамоасига қабул қилинади. Кўп ўтмай у ўз касбининг устаси – спорт мастери унвонини олади. Бу билан у қониқмайди. Бу соҳада янада юқорироқ натижаларга эришиш учун у қаттиқ ҳаракат қилади ва энг ёш моҳир қиличбоз сифатида СССР терма командаси мусобақаларида қатнаш ҳуқуқини қўлга киритади.


Транспорт машқалалары шешилмекте » Zaman.uz\nТранспорт машқалалары шешилмекте\nХабарыӊыз болса makan.uz сайты 26-март сәнесинен баслап #Интервью рубрикасы астында Қарақалпақстан Республикасы Транспорт министрлиги менен @Makanuz_bot ы арқалы интервью шөлкемлестирген еди. Бүгин Министрликтиң юристи Ықлас Баймуратов ҳәм жетекши инспекторы Анвар Сратдинов пенен сәўбетлесиў барысында сиз оқыўшылар жоллаған барлық мүрәжатлары толық ҳалда сайтымыз атынан хат пенен қоса жеткерилди. 7 күннен соң хатқа тийисли тәртипте жуўап қайтарылады деп жазады сайт админстраторы. Бүгинги күн даўамында Транспорт министрлиги тәрепинен исленген жумыслардың фото сүўретлерин көрсеңиз болады.\nЖөнелисли трнаспортлар «базар стоянка», «арқа автовокзал», «Рес бол», «Гөне қала» жазыўларын енди Қарақалпақстан Республикасы Транспорт министрлиги тәрепинен берилген арнаўлы табличкаларға алмастырады.\nСондай-ақ, сайт оқыўшыларынан Makan.uz’ды murajat.uz’ға өзгертиў усынысы билдирилген еди. Бул усыныс бойынша сайт тийкаршысы Лола Каллиханова төмендегише жуўап береди:\nMakan.uz’ды murajat.uz’ға өзгертиў мәселесине келсек, бала дүньяға келгенде оған қойылған ат өмирлик аты болып қалады. Makan.uz’дың аты Makan.uz. Ол өзгермейди. Сайтымыз бот каналы арқалы пуқаралардан мүрәжат қабыллаўды даўам етеди. Қолымыздан машқаланы шешиў келмеўи мүмкин, бирақ оны көрсетип бериў келеди. Дым қапылғанда, соны ислеймиз. Машқаланы шешиў яки шешпеў басшылардың мойнына.\nМағлыўматлар https://t.me/makan_uz каналынан алынды.\n«Мəмлекетлик өрт қадағалаўдың ең жақсы инспекторы» таңлаўыныӊ биринши басқышы болып өтти\n14 фев, 20:53\nУсы жылы «Ашықлық индекси» рейтингинде Қарақалпақстан нешинши орынды алар екен?\n«ЖОЛДАҒЫЛАР» ҚАШАН ДҮЗЕЛЕР?\n03 фев, 19:07\nӨзбекстан Республикасы Конституциясына ҳәзирги күнге шекем 11 мәртебе өзгертиў ҳәм қосымшалар киргизилген:


Жаҳонгир Ортиқхўжаев ҳокимият ҳузурида бошқарув компанияси тузишни таклиф қилди – Газета.uz\nТошкент ҳокимлиги ҳузурида давлат унитар корхонаси шаклидаги бошқарув хизмати компанияси пайдо бўлиши мумкин. Ушбу таклифни президентга пойтахт ҳокими Жаҳонгир Ортиқхўжаев киритди.\nLotinchada 15 июн 2021, 14:30 Жамият\nТошкент шаҳри ҳокими Жаҳонгир Ортиқхўжаев пойтахт ҳокимлиги ҳузуридаги бошқарув компаниясини яратишни таклиф этди. Ҳоким бу таклифни президент раислигида Ўзбекистонда кўп қаватли турар жой биноларини қуриш ва уларга хизмат кўрсатишни такомиллаштириш масалалари бўйича ўтказилган видеоселектор йиғилишида билдирди.\n«Газета.uz» мухбири хабар беришича, ҳоким бошқарув сервис компанияси давлат унитар корхонаси шаклида яратилишини таъкидлаган. Унинг сўзларига кўра, Туркия ва бошқа мамлакатлардан 50 нафар экспат (чет элдан таклиф қилинган ходим)ни жалб этиш режалаштирилмоқда.\nЖаҳонгир Ортиқхўжаев бошқарув компаниясига боғлиқ тажрибани Тошкентда синаб кўришни, лойиҳа муваффақиятга эришгач эса ушбу тажрибани бошқа ҳудудларда ҳам жорий этишни таклиф қилди.\nШаҳар ҳокимининг маълум қилишича, у бу каби бошқарув компаниялари тажрибаси билан 17−18 май кунлари ўзбек делегацияси таркибида Қозонга амалга оширган ташрифи давомида танишганини айтди. Қозонда турар жой фондига 118 та бошқарув компанияси ва 510 га яқин уй-жой мулкдорлари ширкатлари хизмат кўрсатади.\nУнинг сўзларига кўра, бошқарув компанияси аҳолига таъмирлаш, қурилиш материалларни етказиб эриш, болаларни парваришлаш ва бошқа хизматлар билан таъминлайди.\n«Қозонда ҳатто болаларни парваришлаш бўйича хизмат ҳам бор, уйингизга ҳатто кефир олиб келиши ҳам мумкин… Ўйлайманки, 5−10 йилдан сўнг бу каби компания барибир керак бўлади», — дейди ҳоким.\nПрезидент Шавкат Мирзиёев лойиҳани апробация қилиш ва тақдимот учун тайёргарлик кўришга вақт берди. Шунингдек, у Татаристон президенти Рустам Миннихановнинг мамлакатга ташрифи кутилаётганини, у билан лойиҳани такомиллаштириш имкониятини муҳокама қилиш мумкинлигини таъкидлаб ўтган.\nЙиғилишда давлат раҳбари Уй-жой коммунал хизмат кўрсатиш вазири Шерзод Хидоятовга икки ой ичида мамлакатдаги 14 та шаҳарда 1100 дан ортиқ кўп квартирали уйларга хизмат кўрсатувчи бошқарув компаниясини синов тариқасида танлаш топшириғини берган.


ЎзА - Ўзбекистон – Туркия ишбилармон доираларининг давра суҳбати\nЎзбекистон – Туркия ишбилармон доираларининг давра суҳбати\n16.01.2018 20:49 Чоп этиш версияси\nПойтахтимизда 16 январь куни Туркиянинг “Ziraat Bankasi A.S.” банки бошқаруви раиси Ҳусейн Айдин бошчилигидаги делегациянинг мамлакатимизга ташрифи доирасида Ўзбекистон – Туркия ишбилармон доиралари иштирокида давра суҳбати ташкил этилди.\nЎзбекистон Инвестициялар бўйича давлат қўмитаси томонидан Фармацевтика тармоғини ривожлантириш агентлиги, "Ўзқурилишматериаллари" акциядорлик жамияти, "Ўзтўқимачиликсаноат" уюшмаси ва бошқа ташкилотлар ҳамкорлигида ташкил этилган тадбирда расмий делегация аъзолари, шунингдек, икки мамлакатнинг қурилиш, энергетика, машинасозлик, геология, озиқ-овқат, кимё саноати, фармацевтика, сайёҳлик каби соҳалари учун масъул вазирлик ва идоралари, компания ва концернлари раҳбарлари иштирок этди. Унда мамлакатларимиз ўртасидаги савдо-иқтисодий алоқаларнинг жорий ҳолати, инвестициявий ҳамкорликни ривожлантириш истиқболлари, транспорт-коммуникация, туризм, қурилиш ва бошқа соҳалардаги алоқаларни мустаҳкамлаш масалалари муҳокама қилинди.\nМамлакатимизнинг қулай географик жойлашуви туфайли минтақа бозорларига чиқиш имкониятининг мавжудлиги, тобора эркинлашаётган иқтисодиёти, қулай инвестициявий муҳити кўплаб хорижий сармоядорлар қатори туркиялик ишбилармонларни ҳам ўзига жалб қилмоқда. Ушбу мамлакатнинг ривожланган саноати, транспорт коммуникациялари, денгиз йўллари, қишлоқ хўжалиги ва туризм салоҳияти борасидаги имкониятлари ҳам, ўз навбатида, мамлакатимиз учун манфаатли.\nТадбирда Ўзбекистон Республикаси Инвестициялар бўйича давлат қўмитаси раиси А.Аҳмадхўжаев, Туркиянинг мамлакатимиздаги Фавқулодда ва мухтор элчиси Аҳмад Башар ва бошқалар бугун Ўзбекистон ва Туркия ўртасидаги кўп қиррали ҳамкорлик тенглик, ўзаро ишонч руҳида ривожланаётганини таъкидлади. Икки давлат раҳбарларининг учрашувлари, вазирлик ва идоралар делегацияларининг ташрифлари, қатор қўшма тадбирлар туфайли манфаатли шериклик алоқалари тобора кенгаймоқда.\nБиргина мисол. 2017 йил Туркия Республикаси Бош вазири ўринбосари, ташқи ишлар вазири, миллий мудофаа вазири бошчилигидаги делегациялар Ўзбекистонда, мамлакатимиз Бош вазири ўринбосарлари, мудофаа вазири раҳбарлигидаги делегациялар Туркияда бўлди. Турли тадбир ва форумлар ўтказилди. 25 май куни пойтахтимизда бўлиб ўтган Савдо-иқтисодий ҳамкорлик бўйича Ўзбекистон – Туркия ҳукуматлараро комиссиясининг мажлиси, 30 сентябрь куни Тошкентда ва 6 октябрь куни Истанбулда ўтган бизнес-форумларда ҳамкорликнинг кўплаб истиқболли йўналишлари белгилаб олинди.\nДавра суҳбатида ўзаро ҳамкорликда ҳали фойдаланилмаган имкониятлар кўплиги, ушбу ташриф икки мамлакат вазирлик ва идоралари, ишбилармон доиралари ўртасидаги алоқалар ривожига янги суръат бахш этиши таъкидланди.\nТадбирда мамлакатимизда ишбилармонлик муҳитини яхшилаш, иқтисодиётни либераллаштириш, инвестициявий жозибадорликни ошириш мақсадида хорижий сармоядорлар учун яратилган солиқ ва божхона имтиёзлари ҳақида сўзлаб берилди.\nТадбирда мамлакатимизда кейинги йилларда жадал ривожланаётган фармацевтика саноати билан боғлиқ масалалар ҳам муҳокамалар марказида бўлди.\nТаъкидлаш жоизки, бугунги кунда Ўзбекистонда фармацевтика фаолияти билан шуғулланиш учун 151 та лицензия берилган. Улардан 94 таси дори, 3 таси ташхис қўйиш воситалари, 54 таси тиббиёт буюмларини ишлаб чиқаришга йўналтирилган. Давлатимиз раҳбарининг фармацевтика саноатини ривожлантиришга қаратаётган алоҳида эътибори сабаб дори ва тиббий буюмлар ишлаб чиқариш йўналишида яна 167 тадбиркорлик субъекти фаолият бошлади.\nФорумда мамлакатимизнинг фармацевтика саноатини янада ривожлантириш учун улкан салоҳият ва имкониятлар мавжудлиги алоҳида қайд этилди. Мамлакатимизда 577 хилдаги доривор ўсимликлар ўсиши қайд этилган ва бугунги кунда уларнинг атиги 17 фоизидан дори воситалари ишлаб чиқаришда фойдаланилмоқда. Тадбирда туркиялик ишбилармонларга ушбу соҳада фаолият юритиш, тақдим этиладиган имтиёз ва қулайликлар ҳақида батафсил маълумот берилди.\n– Ўзбекистонда иқтисодий секторни эркинлаштириш, ишлаб чиқаришни модернизация қилиш ва диверсификациялаш борасидаги ислоҳотлар изчиллик билан амалга оширилаётгани мамлакатнинг инвестициявий жозибадорлигини оширишга хизмат қилмоқда, – дейди тадбиркор Ҳалил Тўра (Туркия). – Биз ҳам бу имкониятлардан унумли фойдаланиб, сармоя киритиш истагидамиз. Компаниямиз геология, энергетика, логистика, туризм, хизмат кўрсатиш ва сервис каби қатор соҳаларда фаолият юритади. Бугунги тадбирда логистика марказлари, туризм, энергетика йўналишида иш юритиш ва хизматларни ташкил этиш масалаларини муҳокама қилдик.\nМузокараларда қўшма лойиҳалар ва дастурларни амалга ошириш юзасидан ўзаро фикр алмашилди.


Дунёдан узилган, 80 йилдан бери электр келишини кутаётган қишлоқдан репортаж – Fikrat.uz\n20:58 / 05.12.2020 15436 0\nДунёдан узилган, 80 йилдан бери электр келишини кутаётган қишлоқдан репортаж\n20:37 / 21.10.2020 25.10.2020 36915 0\nЖуда оддий. Сиз шу кунларда ҳам телевизор нималигини билмайдиган одамлар борлигига ишонасизми? Мультфильм нима деб сўрасангиз, ширинлик бўлса керак, деб жавоб берадиган беғубор болалар борлигидан хабардормисиз? Уруш давридан қолган шаҳарларда аллақачон музейлар бисотидан ўрин олган чўғ ва кўмир солиб ишлатиладиган дазмоллар, революция давридаги «солярка шамчироқ»лар бу ердаги оилаларнинг мулки эканидан хабардормисиз? 80 йилдан буён уйларига электр келиб бир бор бўлсада хонадонига ёруғлик киришини, невараларини қувонтиришини истаб, кейин ўлимга ҳам тайёр бўлган момолар, боболар борлигини ҳис қила оласизми? Дунёдан узилган қишлоқ ҳақида эшитганмисиз?\nАгар сиз шундай қишлоқ борлигига ишонмасангиз, шу замонда ҳам цивилизациядан узилган қўналғаларда одамлар яшаётганини билмоқчи бўлсангиз, Сурхондарё вилоятининг Сариосиё туманига келинг… Бу тумандаги мутасадди раҳбарлардан шундай қишлоқ борми, дея сўраб ўтирманг, улар ҳам билишмайди. Негаки, бу қишлоққа неча йиллардан буён на ҳоким, на депутат ва на бирор мутасадди борган эмас. Ҳатто шу маҳалла раиси ҳам бормаган бўлса керак шу қишлоққа… ***\nОдамлар ўзига қонунан тегишли бўлиши керак бўлган нарсанинг берилишини йиллаб кутиши, илтимос қилиб сўраб ялиниши жудаям ачинарли. Фуқаронинг қонунан ҳаққи бўлган нарсани сўрагани учун койиб, унга таҳдид қилиши эса янаям ҳайратланарли.\n«Шабнам» маҳалласи, «Вочах тоғ» қишлоғи фуқаролари бир неча йилдан буён Сариосиё тумани, Сурхондарё вилояти ҳокимлиги, «Ҳудудий электр тармоқлари» акционерлик жамияти, Халқ қабулхоналарига мурожаат қилиб, қишлоғини электр билан таъминлашни сўраб келадилар. Уларнинг сўнгги мурожаатларини эса ҳокимликдаги мутасаддилар ношукрлик, ҳоким ва мутасаддиларнинг юзига қум сепиш, деб баҳолашди. Ахир туғилганидан буён қоронғи хоналарда яшаб келаётган Вочах қишлоғи аҳолиси шунчаки уйларида лампочка ёниб туришини хоҳлашганди.\nОдатда одамларнинг орзулари турлича бўлади, Вочах қишлоғи аҳлининг орзулари эса бир-бирига ўхшаш эгизак орзулар. Уларнинг ҳаммаси қишлоқлари электр билан таъминланишини кутиб яшайди. Вочахликлар газ йўқлигидан, йўллари абгор эканидан нолишмайди, газ сўраб масъулларни безовта қилишга ҳам хижолат бўладилар. Шунчаки электр берса, шунинг ўзи биз учун кифоя, дейишади.\n6 км. масофадан электр тортиб келиш муаммо. Лампочка ёқишга омбудсман ҳам аралашган.\nВочах аҳолиси 2014 йилдан буён турли идораларга электр тармоғи ўтказилишини сўраб мурожаат қилиб келишади. Хатлар ҳатто Олий Мажлис Омбудсманигача оширилган, бироқ масала ҳал бўлмай, тегишли идоралардан турли баҳоналар «ижод» қилинган жавоб хатлари келаверган.\nМутасаддиларнинг йиллар давомида Вочах қишлоғини бирон маротаба бориб ўрганишга вақт топа олмаганларини тўғри тушунган ҳолда ЎзА мухбирлари қишлоқ дардини ўзларидан тинглаш учун йўлга тушди.\nБаъзи ҳокимликлар халққа қанча қуруқ ваъда берсанг ҳам кам, улар яна сўрашдан қолишмайди, деб хаёл қилишса керак. Шунинг учун Сариосиё ҳокимлиги одатий ёлғон ваъдалар ўрнига оддий ёлғонларни ҳам ишлатиб турадилар. Масалан, бизнинг аниқлашимизча, мутасаддилар қишлоқни Сариосиё марказидан 90 километр узоқликда деб баҳона қилишгани нима учундир ҳақиқатга тўғри келмади. Вочах қишлоғи туман марказидан 58 километр узоқликда жойлашган экан. Яна мутасаддиларнинг қишлоқни электр билан таъминлаш учун 65-70 километр наридан сим тортиб келиш керак, деган важлари ҳам ёлғон бўлиб чиқди.\nАниқлашимизча, Вочах тоғ қишлоғидан 6 километр нарида бўлган «Карш» аҳолиси электр тармоғига уланган экан. Буни қарангки, мутасаддиларнинг қишлоқ аҳли ўзбошимчалик билан тоғлар орасига кўчиб борган, у ерларда аввал одамлар яшамаган деган гаплари ҳам уйдирмалиги аён бўлиб қолди. Қишлоқ салкам беш юз йиллик тарих, қадимги масжид, авлиёлар ўтган қадамжолар ва қазилма топилмаларга эга эканлигига гувоҳ бўлдик. Назаримизда, ҳокимлик мутасаддилари Вочах аҳлининг 100 дан ортиқ хатларига курсидан турмаган ҳолда фантазияга берилиб, жавоб «ижод» қилишган кўринади.\nЎрнидан қўзғалиб, электр сими тортишдан кўра, ўтирган жойида баҳона топиш ҳокимлик учун қулай кўрингандир. Аммо, электрсиз яшаб келаётган, туғилганидан буён Томас Эдисон яратиб кетган кашфиётдан баҳраманд бўлмаган болалар нимани йўқотаётгани мутасаддиларни хавотирга солмаган. Вочахни электр билан таъминлаш учун бор-йўғи 6 километр наридан электр симини тортиб келиш керак, холос. Бу вазифа аслида мутасаддилар зиммасида бўлмаса-да, вочахликлар симёғочларни ўзлари ўрнатиб олишларини ҳам билдиришмоқда.\nҚИШЛОҚ АҲЛИ ҲУКУМАТДАН БИРОР МАРТА ЁРДАМ ПУЛИ ОЛГАНМИ?\nУйида оддий лампочка ёниб туришини орзу қилган қишлоқ аҳли шу вақтгача бирон марта болалар учун ёрдам пули ва бошқа моддий қўлловларни сўрамаган ва олмаган экан. Аммо, ер солиғини, ҳар қадамда булоқдан сув отилиб турган бўлсада, сув пулини ҳамда бирон марта ахлат машина келмаган бўлсада, ахлат пулини тегишли идораларга тўлаб келишади.\nҲукуматга зарари эмас, фақат фойдаси теккан фуқароларни ҳеч ким эшитаётгани уларни электр билан таъминлашни ўйлаётгани йўқ. Бир сўз билан айтганда, ҳукумат фуқароларнинг виждонан ёндашувига яраша жавоб қилаётгани йўқ. «Шабнам» маҳалла, Вочах қишлоғи одамлари маҳалла раисини умуман танимайдилар. Бу қишлоқдан на маҳалла раиси, на патронаж ҳамширалар келиб хабар олади. Тегишли мутасаддилар Ўзбекистон харитасида Вочах қишлоғи борлигини ҳам унутганлар ёки азбаройи, эътиборсизликдан билмайдилар.\nУлар Сурхондарё вилоят, туман ҳокимлари, депутатларини ҳам танимайди. Ўз ўрнида ҳокимлик ва депутатлар ҳам бу қишлоқнинг мавжудлигидан умуман хабарсиз бўлса керак. Аёллар на сериал, на кино ва бошқа кўнгилочар кўрсатувни кўрмаган. Болалар мультфильмни мазали ширинлик бўлса, керак деб ўйлаб юришади.\nҚИШЛОҚ ЭМАС, ТАРИХ МУЗEЙИ…\nБиз қишлоққа гўёки оддий машинада эмас, вақт машинасида етиб боргандек бўлдик. Чунки Вочахда бугунги тараққиёт унсурлари умуман сезилмади. Аёллар уруш даври ёки ундан ҳам аввалги асрларни эслатувчи ҳақиқий ўт юк – ичига чўғ солинган дазмол ишлатадилар, болалар бўш вақтида мультфильм кўриш ўрнига тезак теради. Эркаклар қоронғи тушганда болалари дарс қилиши учун чироққа солярка етказишни ўйлайди.\nБизни лол қолдиргани – шундай оғир шароитда яшаса ҳам, қишлоқ аҳли турмушидан норози эмас, одамлар кулиб, ҳукуматдан миннатдорлигини сўзлайди. «Бизда ҳамма нарса бор, фақат электр етишмайди, холос», дейди Вочах аёллари гўёки кўп нарса сўраётгандек тортиниб. Бу содда, самимий аёллар ўчоқ боши, мол-ҳолга қараш, таппи қилишдан ортмайди.\n2016 йилда Президент томонидан «Шабнам» маҳалласи «Вочах тоғ» қишлоғи оилаларига 14 та, мактабга 4 та қуёшдан энергия олувчи кичик батарейкалар топширилган эди. Буни қишлоқ аҳли тўй қилиб қаршилаган. Қурби етган батарейкаларга ишониб, телевизор сотиб олган. Аммо, 3, 4 ой ўтгач, батарейкалар қуввати тугаб, яроқсиз ҳолга келган ва яна одамлар қоронғиликда қолиб кетган.\nЭЛEКТРСИЗ ҚИШЛОҚДАН ЧИҚҚАН ЭЛEКТРИК…\nҚишлоқ ҳаёти замондан анча ортда бўлсада, вочахликлар орасида ўқимишли олий маълумотлилар кўп. Қишлоқ битирувчилари ҳар йили олий ўқув юртларининг талабаси бўлади. Вочахда Москва давлат университети талабалари ҳам бор. Бу қишлоқдан бирон эркак иш излаб, хорижга чиқиб кетмаган.\nТоғликларнинг дастурхони тўкин. 2017 йилда Ҳаж зиёратига бориб келган, вочахлик 80 ёшни қаршилаган Ҳожи она салкам 60 йилдан бери қишлоғига электр келишини кутаётганини айтади. Яна бир вочахлик йигит Термиз давлат университетининг энергетика факультети талабаси. У умуман электр кўрмаган қишлоқдан чиққан бўлажак электрик. Йигит Вочахга электр келса, қишлоқнинг биринчи электриги бўлишни ният қилган. Ҳокимиятдагилар қишлоқ аҳлини баҳона ва ёлғонлар билан овутсалар, тоғликлар қачондир уйларига электр токи келишини ўйлаб, режалар тузмоқда.\nОНЛАЙН ДАРСЛАР БУ ҚИШЛОҚҚА ЗАРБА БЎЛДИ…\nПандемия даврида дарсларнинг онлайн тарзга ўтгани вочахликларга қаттиқ зарба бўлди. Талабалар электрсиз қишлоқда на телефон ва на ноутбук тута оладилар. Электр бўлмагач, интернет ҳам йўқ. Вочах худди ер юзидан ташқарида қолган ўзга сайёрага ўхшайди. Бугун интернет нималигини билмаган одамларни фақат ойдан тушган, деб ўйлаш мумкин.\nВочахлик талабалар онлайн дарс қилиш учун 6 километр йўл босиб, нариги тоғ тепалигига чиқишлари керак. Кейин интернет элас-элас уланиб қолса, талабалар модулга кириб, рўйхатдан ўтиб қўя қолишади. Мактаб ўқувчилари эса телевизор орқали биронта ҳам теледарсларни томоша қилган эмас. Электр бўлмагач, интернет орқали дарс ҳақида ўйлаш ҳам кулгили. Вочах тоғ қишлоғида мактаб болаларига ўқитувчилар уйма-уй юриб дарс ўтиб келади.\n“ҚИШЛОҚНИ ЧЎЛГА КЎЧИРИБ ЮБОРАМИЗ»\nВочах қишлоғи аҳолиси ҳокимиятдан кўп нарса талаб қилаётгани йўқ. Улар мутасаддилардан ҳуқуқий тарафлама таъминланиши шарт бўлган электр токини 40, 50 йилдан бери сўраб келади. Қишлоқ аҳли электр сўраб юқори инстанцияларга мурожаат қилиши уларнинг ҳуқуқи. Аммо, буни қарангки, электр етказиб беришга эринган мутасаддилар «Шабнам» маҳалласи «Вочах» қишлоғи аҳолисига «Электр сўраб, мурожаат қилаверсангизлар, қишлоқни чўлга кўчириб юборамиз», деб таҳдид қилиб келади. Бу фикрни Вочах қишлоғининг деярли барча оиласи тасдиқлади.\nУлар бунинг учун мутасаддилардан озроқ чўчиб қолишганини ҳам айтди. Бирон марта ёрдам пули талаб қилмай, тўкин яшаётган аҳолини электр сўрагани учун чўлга кўчириб юбориш ғояси қайси халқ хизматидаги мутасаддининг ғояси эканини ошкор этишни истамадик. Вочах аҳолиси кўп нарса талаб қилаётгани йўқ, улар тезак билан иситиладиган оддийгина пахса деворли уйларида чироқ ёнишини исташяпти, холос.\nИзоҳ қолдиринг Дунёдан узилган, 80 йилдан бери электр келишини кутаётган қишлоқдан репортаж\nЮсуф Розиқов: «Ҳар ким қўлидан келган ҳунарини пуллайди»\nОБИД АСОМОВ. Ўзбек қизиқчилик санъатида ўз мактабини яратган сўз устаси\nТикланиш учун янги ғоялар керак\n9:58 / 16.01.2020 16.08.2020 37148 0\n10:15 / 13.12.2019 15.08.2020 24569 0\n14:57 / 11.09.2020 15.09.2020 35763 0\n16:08 / 15.02.2021 18.02.2021 4125 0\nКарантиндан кейинги дунё\n14:00 / 30.08.2020 07.09.2020 25333 0\nАнгела Меркель — Дунёнинг энг қудратли аёли\n8:17 / 17.07.2020 06.09.2020 24439 0\n18:26 / 07.08.2020 10.08.2020 22535 0\nБугун 2 сентябрь, чоршанба.\n16:15 / 02.09.2020 18.09.2020 21255 0\nМикеланжело Антониони: Фильм яратиш мен учун — тириклик\n13:18 / 22.12.2020 22.12.2020 4616 0


Жимонинг ўн фойдаси — Minbar\nЖимонинг ўн фойдаси\n10 та карточка 10 июн 12:41 5 дақиқада ўқийсиз\n1. 1. Иммунитетни яхшилайди\n2. 2. Юракни бақувват қилади\n3. 3. Қон босимини пасайтиради\n4. 4. Оғриқни енгиллатади\n5. 5. Простата саратони эҳтимолини камайтиради\n6. 6. Уйқуни яхшилайди\n7. 7. Стрессни енгиллаштиради\n8. 8. Бош мия ишини яхшилайди\n9. 9. Умрни узайтиради\n10. 10. Ўзига ишончни мустаҳкамлайди\nЖимо (секс)нинг ҳам руҳий, ҳам жисмоний фойдаси ҳақидаги рўйхатнинг кети кўринмайди. Насл қолдириш ёки лаззат беришдан ташқари жимо инсоннинг иш фаолияти, оилавий бахти, жисмоний ва ақлий саломатлиги учун ҳам жиддий ижобий таъсирга эга.\n«Манежмент» журналида эълон қилинган тадқиқотга кўра, оиладаги жинсий қониқиш ва соғлом жинсий ҳаёт ишдан қониқишга ҳам кўмак беради.\n«Psychological Science» журналида чиққан тадқиқот хулосасида эса жимо оиланинг бахтли ва мустаҳкам бўлиши учун муҳим рол ўйнаши тасдиқланган.\nШундай қилиб жимо:\n11. Иммунитетни яхшилайди\nҲафтасига камида икки марта жимо билан шуғулланиш иммунитетни яхшилаш учун оптимал ҳисобланади.\nОлимлар инсон организмидаги иммуноглобулин А (IgA) антитаналари миқдорини текшириб, иммунитетнинг қай аҳволдалигини баҳолашлари мумкин. Пенсилвания Уилкес университетидан тадқиқотчилар Карл Чанетски ва Френк Бреннаннинг аниқлашича, ҳафтасига икки марта жинсий алоқа билан шуғулланганларда IgA миқдори 30 фоиз кўпаяр экан.\nКалифорния Сан-Франциско университетидан иммунолог Клиффорд Лауэллнинг айтишича, жинсий фаол инсонлар турли инфекцияларга кўпроқ йўлиқади. Шу боис уларда иммун тизими «IgA»ни кўпайтириш орқали инфекцияга жавоб қайтаради. Ва бу, ўз навбатида, уларнинг шамоллаш, грипп каби касалликларга қарши иммунитетини анча тоблайди.\n22. Юракни бақувват қилади\nҲар қандай жисмоний машқлар каби жимо ҳам юракка ижобий таъсир қилади. Зеро, жимонинг ўзи ҳам бир жисмоний машқ.\nЖинсий қўзғалиш юрак уришини тезлаштиради. Бу борада айниқса эркаклар кўпроқ наф кўради. «American Journal of Cardiology» эълон қилган тадқиқотга кўра ёши элликдан ошган жинсий фаол эркакларда юрак касаллигига чалиниш эҳтимоли 45 фоиз камаяр экан.\nАмерика юрак ассоциацияси юрак касалликлари жинсий муносабатларни тўхтатиб қўйишга сабаб бўлмаслиги кераклигини таъкидлайди. Инфаркт, кўкракдаги оғриқлар камдан-кам ҳолатларда жинсий алоқа вақтида бўлиши мумкин. Юракдаги касаллик барқарорлашганда жимо қилиш хавфли эмас.\n«European Heart Journal»га кўра жимо вақтида юракка тушадиган оғирлик кундалик ҳаётда енгил бирор иш қилишда тушадиган оғирлик билан баробар. Агар сиз уйнинг иккинчи қаватига юракда оғриқ сезмай чиқиб туша олсангиз, билингки, жимо сиз учун хавфсиз.\n33. Қон босимини пасайтиради\nМичиган штати университетида ўтказилган тадқиқотга кўра ёш ўтганда жимо билан шуғулланиш қон босими билан боғлиқ муаммолар пайдо бўлиш эҳтимолини камайтиради. Бу айниқса аёлларда кўпроқ сезилади.\nТадқиқотда қатнашган 57-85 ёшли аёллар орасида фаол жинсий ҳаёт кечирувчиларда қон босими кўтарилиши бошқаларникидан озлиги аниқланган.\n«Behavioral Medicine» журналида эълон қилинган мақолада тадқиқотчилар қучоқлашиш меъёридаги қон босимини сақлаши тасдиқланган.\n44. Оғриқни енгиллатади\nБош оғриғи жимо билан шуғуланмаслик учун баҳона бўлади баъзида. Аммо нейрологлар жинсий алоқа бош оғриғини, айниқса у мигрен билан боғлиқ бўлса, енгиллатишини аниқлашган.\nГерманиядаги Мунстер университети тадқиқотчиларининг изоҳлашича, оғриқ камайишининг асосий сабаби жинсий алоқа вақтида ажралиб чиқадиган эндорфин гормонидир. Эндорфин табиий оғриқ енгиллатувчи гормондир.\nЯна бир тадқиқот хулосасига кўра вагинал стимуляция орқали аёлларда оғриқ сезувчанлик камаяди, оғриққа чидамлилик ортади.\n55. Простата саратони эҳтимолини камайтиради\nЖинсий фаол эркаклар простата саратонидан яхшироқ ҳимояланади. Ҳафтасига уч марта жинсий алоқа билан шуғулланадиган ва тугата оладиган эркакларда простата саратони бўлиши эҳтимоли 19 фоиз камаяр экан.\nЖимо нима сабабдан простата саратонининг олдини олиши ҳақида бир неча назария бор. Бирига кўра жинсий алоқа вақтида простатадан карсиногенлар (саратонга сабаб бўлувчи моддалар) чиқиб кетади. Иккинчисига кўра простатада суюқликнинг тез-тез алмашиниб туриши унда калций, тузлар йиғилишини (microcalcification) камайтиради.\n66. Уйқуни яхшилайди\nУйқуси маромида бўлмаганларга жинсий алоқа ёрдам бериши мумкин.\nУйқусизлик сабабли миллионлаб одамлар азият чекади. Жимо кунлик 7-9 соат меъёрида ухлашга кўмак беради.\nЖинсий алоқа ва оргазм вақтида бош мияда окситоксин, допамин ва эндорфиннинг ажралиб чиқиши кўпаяди. Окситоксин ҳомиладор аёлларнинг туғишини осонлаштиради. Бола эмизадиган аёлларда кўкракка сут келишига ёрдам беради. Эркакларда тестостерон ишлаб чиқарилишида рол ўйнайди. Жинсий алоқадан сўнг кўпайган окситоксин пролактин гормони билан қўшилиб, инсонда уйқу пайдо қилади.\n77. Стрессни енгиллаштиради\n«Psychosomatic Medicine»да эълон қилинган мақолада айтилишича, жисмий ва ҳиссий яқинлик стресс даражасини камайтиради.\nСтресс сабабли қон босимининг кўтарилиши жинсий фаол кишиларда камроқ учрайди. Одамнинг тинчланиши, стресснинг енгиллашуви жимо вақтида кўпаядиган окситоксин ва допамин гормонлари билан ҳам боғлиқдир.\n88. Бош мия ишини яхшилайди\n«Archives of Sexual Behavior»да эълон қилинган тадқиқотга кўра жинсий фаол аёлларда хотира яхшиланади. Тадқиқотчиларнинг тахминича, жимо миянинг хотира билан боғлиқ қисми – ҳиппокампусда янги нейронлар пайдо бўлишига туртки бериш орқали хотирани яхшилайди.\nАмстердам университетида ўтказилган тадқиқотга биноан севги ёки жинсий алоқа ҳақида ўйлашнинг ўзи мияга турлича таъсир ўтказади. Масалан, ижодий ва таҳлилий фикрлашни яхшилайди.\n99. Умрни узайтиради\n45-59 ёшлардаги қарийб 1000 нафар эркак 10 йил давомида кузатилганда, тез-тез оргазм оладиган эркакларда ўлим хавфи 50 фоиз камлиги маълум бўлган. Бошқа яна бир тадқиқот ҳам шу хулосани тасдиқлаган. «The Gerontologist» журнали эълон қилган ушбу мақолада 25 йиллик илмий изланиш хулосаси акс этган. Унга кўра хоҳ эркак, хоҳ аёл бўлсин, жинсий фаоллар соғломроқ ва узоқроқ яшайди.\n1010. Ўзига ишончни мустаҳкамлайди\nЖисмоний фойдасидан ташқари жинсий алоқанинг руҳий фойдаси ҳам бор. «Social Psychology and Personality Science» журналида эълон қилинган тадқиқотда аниқланишича, жинсий алоқа билан шуғулланадиган коллеж ўқувчиларида умуман шуғулланмайдиганларга нисбатан ўзига ишонч баланд экан.\nБошқа томондан ўзига ишонадиган аёллар қониқарли жинсий ҳаёт кечиради.\nОхирида эслатиб қўймоқчимиз: жимонинг фойдаси ўз йўлига. Жинсий йўл билан юқадиган касалликлардан эҳтиёт бўлинг.\nруҳий саломатлик жинсий ҳаёт


3 йил олдин беш-олти карчалон-у, ва катта эҳтимол билан, ташқи сиёсий кучлар иштирокида ўзини ўзи президент қилиб сайлаб олган Шавкат Мирзиёевнинг Олий Мажлисга мурожаатномаси январь ойининг энг шов-шувли воқеаси бўлди.\nПрезидент ўз мурожаатида Ўзбекистонда барча соҳаларни аллақачон забт этган коррупцияни бартараф қилиш кераклигига алоҳида тўхталди. Яқин кунлар ичида амалдорларнинг даромадлари декларация қилинишига урғу берди.\n“Амалдорларнинг бир йиллик ойлигидан нима қилиш мумкин, нечта костюм олиши мумкин, оиласининг топгани билан нима қила олади, Президентнинг ойлиги билан нима қилиш мумкин, бошқа катталарнинг ойлиги билан нима қилиш мумкин – ҳаммасини ёзиб борамиз. Биз бунга жуда катта тайёргарлик кўряпмиз”, – деди давлат раҳбари.\nПрезидент “оташин” нутқини давом эттираркан, агар амалдорнинг мол-мулки унинг даромадига номувофиқ бўлса, у ҳолда буни изоҳлаб беришига тўғри келишини таъкидлади.\n“Буларни қаердан олдингиз, деб сўралади. Амалдор ёзиб беради. Йўқса, тўнингни ташла-да, халқнинг ичида раҳбар бўлишга ҳаққинг йўқ. Қонун олдида жавоб беради”, деди у мағрурона.\nРости, президентнинг бу сўзлари ҳали ҳам соддароқ ва ишонувчанроқ бўлган халқни одатдагидек жўшқинлаштириб юборди.\nБироқ бундай баландпарвоз гап-сўзларни эшитавериб дийдалари қотиб кетган, давлат раҳбарининг сўзларига ишонмай қўйган халқнинг ҳафсаласини пир қилди.\nКўпчилик ҳатто президентнинг ушбу гаплари ҳамма амалдорларга бирдай татбиқ этилишига ишонмади.\nПрезидент айтаётган мулозимнинг харажат ва даромадини текширувчи коррупция агентлиги ташкил топгунга қадар шу кунгача “ҳалоллик вакцинаси” етишмаётган амалдорлар ҳалоллар сафига ўтиб олишлари, ҳатто кам даромад топувчи шахслар тоифасига мансуб бўлиб чиқишлари ҳам мумкинлигини башорат қилишди.\nШавкат Мирзиёевнинг давлат идораларининг шаффоф ишлаши учун замин яратишга, амалдорларнинг даромадлари бўйича ҳисобот беришини қонунийлаштиришга уриниши албатта таҳсинга лойиқ.\nБироқ Мирзиённинг бу ишларни амалга ошириши даргумон. Чунки, ўзи айтганидек, коррупционерларнинг ҳаммаси шундоқ ёнгинасида.\nЯнги ташкил этилажак агентлик, бордию Мирзиёевнинг атрофидаги коррупционерларга кўз юмиб, бошқаларни жазолашга ўтса, бу ишлар ҳеч қандай ижобий натижа бермаслиги аниқ.\nАхир жойида қолган калланинг бўйнидаги бўйинбоғини ечиб ташлаш орқали бирор ўзгаришга эришиб бўладими?\nШавкат Мирзиёев амалдорлардан декларация талаб қилишни ҳеч бўлмаса жияни Аббос Мирзиёевдан бошласа, халқ президентнинг шижоатига озгина бўлса ҳам ишонармиди?!\ndata-title="Мулозимлар даромад декларацияси тақдим қиладими?" data-description="<!-- wp:paragraph --> <p>3 йил олдин беш-олти карчалон-у, ва катта эҳтимол билан, ташқи сиёсий кучлар иштирокида ўзини ўзи президент қилиб ..." data-image="https://eltuz.com/wp-content/uploads/2018/04/rasm3764.jpg" data-url="https://eltuz.com/sas/212770/" data-services="facebook,odnoklassniki,twitter,telegram" data-counter="ig">


Сурхон эли дунёни чорлайди – Сурхон тонги\nБош саҳифа / Маданият / Сурхон эли дунёни чорлайди\nСурхон эли дунёни чорлайди\nНоябр 17, 2018\tМаданият Изоҳ қолдириш 877 Кўрилди\nМуҳтарам Президентимизнинг жорий йил 1 ноябрдаги “Халқаро бахшичилик санъати фестивалини ўтказиш тўғрисида”ги қароридан сўнг бир талай ишлар амалга оширилди.\nБежиз бу Халқаро фестивални Сурхон воҳасида ҳар икки йилда бир марта ўтказишга қарор қилинмади. Сабаби бу қадим ва навқирон ўлка Алпомишу Ойбарчинлар макони ҳисобланади.\nБир ярим йил илгари Юртбошимизнинг ташаббуси билан Термизда бахшичилик мактабини ташкил этиш ҳаракати бошланганди. Ниҳоят, 22-болалар мусиқа, санъат ва бахшичилик мактаби иш бошлади. Комил Чориев раҳбарлик қилаётган ушбу мактабда халқимиз миллий маданиятига, халқ оғзаки ижодига, достончилик анъаналарига, бахшичилик санъатига қизиққан 23 нафар йигит ва қиз қунт билан таълим-тарбия олишмоқда. Уларга Ўзбекистон халқ бахшилари Шоберди Болтаев, Абдуназар Поёнов, Шодмон Хўжамбердиев, Қора ва Расул Умиров, Бахтиёр Ортиқов, Муҳаммад Эшбоев каби эл ва юрт эътиборини қозонган бахшилар ўз тажриба ва маҳоратларини, айтувчилик сирларини, дўмбира нағмаларини ўргатишмоқда.\n— Бахшичилик мактаби ўқувчилари орасидан келажакда халқимиз ва юртимиз, санъатимизни дунёга кўз-кўз қиладиган муносиб издошларимиз чиқишига ишонаман. Уларнинг қисқа вақтда қўлга киритган ютуқлари шундан далолат бериб турибди, — дейди Ўзбекистон халқ бахшиси Шодмон Хўжамбердиев. — Айни пайтда мактабнинг бахшичилик йўналиши бўйича таълим олаётган йигит ва қизлар, уларнинг устозлари келгуси йил апрель ойида ўтказиладиган Халқаро бахшичилик санъати фес тивалига астойдил тайёргарлик кўришмоқда.\nОлдинги Ангор ва Денов туманларига\nКейинги Вилоятда биттагина


Ушбу мақолада бир мижоз учун арзимайдиган пулдай кўринган ушбу маблағ қай тарзда миллионлаб мижозлардан йигилиб, кимларнингдир чўнтагига тушадиган юзлаб миллион долларга айланишини кўришингиз мумкин.\nДавлат ширкатдан¸ ширкат мижоздан...\nЎзбекистон президенти 2013 йилнинг 25 декабрь куни имзолаган “Ўзбекистон Республикасининг 2014 йилги асосий макроиқтисодий кўрсаткичлари прогнози ва Давлат бюджети параметрлари тўғрисидаги” қарори асосида мобил алоқа операторларининг давлатга ҳар бир телефон номери учун тўлайдиган божи 20 фоизга ошди ва 600 сўм қилиб белгиланди.\n2012 йилда янги киритилган бу бож бундан икки йил аввал ҳар бир номер учун 400 сўм¸ 2013 йилда эса 500 сўмни ташкил қилган эди.\n22 яшар Бахтиëр асосий акциялари Швеция ва Финляндия ҳукуматларига қарашли UCell оператори мижози. У январь ойидан бошлаб ўз телефон рақами учун¸ ундан фойдаланиш-фойдаланмаслигидан қатъий назар¸ тўлайдиган тўлови ошганидан хабардор:\n- Давлат юридик шахсга юклаб қўйган. Юридик шахслар эса абонентдан олади уни. Олдин умуман ҳамма компаниялар абонент тўловини йўқотиб яхши қилган эди. Уни давлат ўзи янги солиқ сифатида юклаб қўйгандан кейин компаниялар уни мижоз елкасига юклади. Ишлатсангиз¸ ишлатмасангиз тўлайсиз. Ҳар бир абонентга ойига 600 сўмдан деб белгиланган. 2012 йилгача бу нарса бўлмаган¸ дейди UCell мижози.\n"Абонент тўлови ҳозирча ўзгармади"\nЎз телефон рақами учун давлат 20 фоизга оширган солиқни тўлаш баробарида¸ Ўзбекистондаги асосий мобил алоқа оператори сифатида бозорда фаолият юрғизаëтган UCell ва Beeline ширкати мижозлари кунига 4 цент миқдорида абонент тўлови ҳам тўлайди.\nҲар бир мобил рақам учун давлат томонидан белгиланган тўловнинг оширилиши¸ абонент тўловининг ҳам ошишига сабаб бўлиши мумкинлиги ҳақидаги хавотирларга муносабат билдирган бу иккала йирик мобил ширкати расмийлари Озодлик билан суҳбатда¸ ҳозирча абонент тўловида ўзгариш йўқлигини таъкидлашди:\n- Бу хабарда мобил алоқа операторлари давлатга бож тўлаши оширилсин¸ деяпти. Бу ерда “Абонентлар компанияга абонентлик тўловини бошқатдан тўласин, яъни кўтарилган нархда тўласин” деяëтган жойи йўқ. Кўтарадими¸ кўтармайдими уни компания ҳал қилади. UCell компанияси мижозларга абонент тўловини янги йилдан оширгани йўқ. Қандай бўлган бўлса, шундай турибди¸ деди аксар акциялари Швеция ва Финляндиянинг TeliaSonera ширкатига қарашли бўлган UCell ширкатининг ўзини таништиришни истамаган менежери.\nХудди шундай Beeline расмийси ҳам кунлик миқдори 4 цент миқдорида бўлган абонент тўловларида ҳозирча ўзгариш йўқлигини таъкидлади:\n- Бизларда абонент тўлови 4 цент эди, ҳалигача 4 цент. Сўмда абонент тўлови 88 сўм бўлади. Кунлик 4 центдан. Абонент тўлови тариф тежа ишлатасизку, шунинг учун¸ деди Beeline расмийси.\nЧув тушириш арифметикаси\nЎзбекистон мобил алоқа бозоридаги икки йирик монополист кўриладиган UCell ва Beeline ширкатлари ҳар бирида¸ улар расмий сайтида ëзилишича¸ 10 миллионга яқин мижоз бор. (Жами қарийб 20 миллион)\nЎзбекистондаги ҳар бир абонентдан хизмат кўрсатилмаса ҳам ҳар ойда 1.5 доллардан ҳақ олинади.\nМижозларнинг давлатга ўзи фойдаланаëтган телефон рақами учунгина тўлайдиган солиғи ойига 12 миллиард ўзбек сўмини ёки тахминан 5 ярим миллион доллар ташкил этади.\nАйни пайтда¸ ҳар бир мижоз бу икки операторга тўлайдиган абонент тўлови ойига тахминан 24 миллион АҚШ долларини ташкил этади.\nШундай қилиб Ўзбекистон мобил алоқа соҳасида ойига қарийб 30 миллион доллар ҳеч қандай хизмат кўрсатилмасдан абонентлардан ундирилади.\nБу рақам бир йилда 350 миллион доллардан ошади.\nАксар мижоз бу пулларнинг нима мақсадда¸ қайси хизматлар учун олинаëтгани ҳақида маълумотга эга эмас.\n“Агар бу тўловлар хизмат сифатини яхшилаш учун сарфланаëтган бўлса¸ буни билган бўлардик. МТС синдирилишидан сўнг ўз вазияти ҳам қалтис эканини англаб қолган UCell ва Beeline хизмат сифатини оширишга деярли сармоя қилмай қўйди ва алоқа сифати кундан-кунга ëмонлашмоқда. Шундай экан¸ ҳар бир мижоз кунига тўлаëтган 4 центдан бир ойда ўнлаб миллионга етадиган каттагина бу маблағнинг қаерга ëхуд кимга кетаëтгани сирлигича қолмоқда”¸ дейди Озодлик суҳбатлашган иқтисодчи.\nТаги тешик бюджет?\nБу таҳлилчига кўра¸ ҳақиқий рақамлари жамоатчиликдан сир тутиладиган Ўзбекистон давлат бюджетида юзага келгани тахмин этилаëтган жиддий камомад¸ ҳукуматни аҳолига кўрсатилаëтган хизмат ва сотилаëтган товарлар учун белгиланган турли бож ва солиқларни оширишга мажбур қилмоқда:\n- Охирги йилларда бюджет тешиги кўриниб қолаяпти. Ўша нарса охири одамлар, истеъмолчиларнинг бошига тушаëтган юкдир. 1 январдан бензиннинг ҳам нархи ошди. Бензиннинг нархи нимага ошди? Чунки 25 сўмга қўшимча қиймат солиғини ошириб қўйди давлат. Ҳозир қўпол қилиб гапирганда ҳаводан пул қилиш бормоқда. Ҳеч қандай танлаш ҳуқуқига эга бўлмаëтган мижоздан ойига 600 сўм олиб қолса¸ унча билинмайди, 1000 сўм олса билинмайди, деб шунақа бўйнига қўйишаверади. Ваҳоланки, ҳаммасининг ҳажмини айтадиган бўлсангиз, катта суммалар чиқиб кетаяпти¸дейди ўзбекистонлик мустақил иқтисодчи.\nМустақил кузатувчилар Ўзбекистондаги мобил алоқа мижозлари зиммасига юкланган турли тўловлар ошишини МТС ширкатининг 2012 йил ëзида синдирилиши билан боғлиқ¸ деб ҳисоблайдилар:\n- Ўзбекистондан МТС чиқиб кетишидан олдин абонент тўлови деган нарса мобил операторлари томонидан олинмас эди. Чунки рақобат кучли эди. Аммо МТС ëпилиб кетгандан кейин икки йирик мобил оператори монополист сифатида қолгани учун уларга катта ҳажмдаги МТСнинг абонентлари ўтиб кетди. Уларга нисбатан рақобат¸ Ўзбекистонда бошқа мобил оператори бўлмаганлиги сабабли¸ мижоз умуман алтернатив вариант бўлмагани учун¸ “шу ëки ҳеч нарса” деган ақидага мос мижоз шулардан бирини танлашга мажбур бўлди. Шунинг учун 600 сўмдан қўядими, 1000 сўмдан қўядими ëки 2000 сўмдан қўядими¸ умуман ҳеч қанақа танлаш ҳуқуқига эга эмас мижоз¸ дейди ўз исми айтилишини истамаган ўзбекистонлик мустақил иқтисодчи.


Президентимиз Шавкат Мирзиёев ташаббуси билан Ўзбекистон Республикасининг Биринчи Президенти Ислом Каримов хотирасини абадийлаштириш бўйича улкан ишлар амалга оширилмоқда.\nДавлатимиз раҳбарининг 2017 йил 27 ноябрь куни имзоланган “Ўзбекистон Республикасининг Биринчи Президенти, буюк давлат ва сиёсат арбоби Ислом Абдуғаниевич Каримов таваллудининг 80 йиллигини нишонлаш тўғрисида”ги қарори ҳам халқимиз томонидан мамнуният билан кутиб олинди. Зеро, Биринчи Президентимизнинг эл-юртимиз равнақи йўлидаги буюк тарихий хизматлари ҳеч қачон унутилмайди. Биз айрим юртдошларимизнинг бу ҳақдаги фикрларига қулоқ тутдик.\nАзиз ҚАЮМОВ, академик:\n— Мамлакатимизнинг Биринчи Президенти Ислом Абдуғаниевич Каримов ўзининг серқирра сиёсий фаолияти, олижаноб инсоний фазилатлари билан Ватанимиз тарихида ўчмас из қолдирди. Улуғ Йўлбошчимиз нафақат Ўзбекистон, балки жаҳон миқёсида катта ҳурмат ҳамда обрў-эътиборга сазовор бўлган шахс ва арбоб эди. Президентимиз Шавкат Мирзиёев ташаббуси билан мамлакатимиз ривожига улкан ҳисса қўшган улуғ юртдошларимиз хотирасига муносиб эҳтиром кўрсатилаётгани ҳар биримиз учун ибратлидир. Айниқса, Ислом Каримов хотирасини абадийлаштириш бўйича эълон қилинган мазкур қарорда бир қатор эзгу тадбирларни амалга ошириш кўзда тутилган. Ўзбекистон Матбуот ва ахборот агентлиги томонидан “Ўзбекистон” нашриёт-матбаа ижодий уйида “Ўзбекистон Республикасининг Биринчи Президенти Ислом Абдуғаниевич Каримов фаолияти хроникаси (солнома)” китоби, “Маънавият” нашриётида Ислом Каримовнинг “Ёшлар бугунги ва эртанги ҳаётимизнинг ҳал қилувчи кучидир”, “Юксак маънавият — енгилмас куч” асарларини, шунингдек, “Президентга мактублар” китобини нашр этиш ҳамда белгиланган тартибда таълим масканлари, ахборот-ресурс марказлари, маданий-маърифий муассасалар ва маҳаллаларга етказишга урғу берилгани шулар жумласидандир.\nШайх Саъдий айтади: “Бир гулни эъзозласанг, боғ яратгандек савобга қоласан”. Бугун ўтганлар хотирасига кўрсатилаётган беқиёс эъзозу ҳурмат ҳам ана шундай савобга йўғрилганлиги билан алоҳида эътиборлидир.\nХолиджон КОМИЛОВ, Ўзбекистон Қаҳрамони:\n— Бугунги дориламон кунлар, озодлик, фаровонлик, файзу барака осмондан тушгани йўқ. Биринчи Президентимизнинг қатъий азму шижоати мамлакатимизнинг давлат сифатида шаклланишида ҳамда ривожланишида асосий тамал тоши бўлди.\nЮртбошимиз Шавкат Мирзиёевнинг Биринчи Президентимиз Ислом Каримовнинг номини абадийлаштиришга оид ташаббусларига биноан жуда хайрли ва савобли ишларга қўл урилмоқда. Чунончи, пойтахтимиздаги халқаро аэропортга Ислом Каримовнинг номи берилиши каттаю кичик, айниқса, у кишини яқиндан билган ҳамда кўрган биздек кексалар учун жуда катта воқеа бўлди. Негаки, бундан 25 — 30 йил аввал пойтахтимиз қиёфаси замонавий шаҳарсозлик талабларига умуман жавоб бермас эди. Биринчи Президентимиз истиқлол арафасидаёқ мамлакатимизнинг бош шаҳрини тубдан ўзгартириш, одамларга яшаш учун қулай шарт-шароит яратишга бел боғлади. Ўтган йиллар давомида бу ерда қад ростлаган кўркам бинолар, маънавий-маърифий обидалар, стадионлар, маданият ҳамда истироҳат боғлари, равон йўллар, кўприклар, мактаб, касб-ҳунар коллежлари ва академик лицейлар, олий ўқув юртларининг бинолари Тошкент кўркига кўрк қўшди. Буни ҳар биримиз катта мамнуният, фахру ифтихор билан тилга оламиз. Ушбу бунёдкорликларнинг барчаси Биринчи Президентимизнинг “Биздан озод ва обод Ватан қолсин!” деган сўзларини ҳамиша ёдимизга солиб туради.\nҲасан НОРМУРОДОВ, “Эл-юрт ҳурмати” ордени соҳиби:\n— Мазкур қарордан ҳар бир юртдошимиз, хусусан, самарқандликларнинг қалби ғурурга тўлди, десак, муболаға эмас. Негаки, бугун Самарқандни нафақат улуғ алломалари, тарихий обидалари, балки Ислом Каримовдек беназир шахс вояга етган замин сифатида ҳам бутун дунёда яхши билишади.\nКўҳна ва ҳамиша навқирон шаҳримизда Биринчи Президентимиз Ислом Каримовнинг ҳайкали қад ростлади. Айни кунларда эса Хотира мажмуи бунёд этилаётгани ҳам эзгу ва савобли ишларнинг амалий ифодасидир. Негаки, Буюк Йўлбошчимиз мангу қўним топган манзилда қурилаётган Хотира мажмуи ҳар бир юртдошимиз, ёшлар, хорижий меҳмонлар, қолаверса, келгуси авлодлар учун ҳам энг табаррук зиёратгоҳ бўлиб қолади.\nЯнвар ИНОЯТОВ, Ўзбекистон фахрийларининг ижтимоий фаолиятини қўллаб-қувватлаш “Нуроний” жамғармаси Қашқадарё вилояти бўлими раиси:\n— Ислом Абдуғаниевич Каримов! Бу улуғ инсон номи мустақиллигимиз асосчиси, буюк давлат ҳамда сиёсат арбоби сифатида қалбларимизда мангу яшайди. Бинобарин, Биринчи Президентимизнинг жасорати ва матонати туфайли халқимиз ўзлигини англади, азалий қадриятларимиз тикланди, дунёда ўз сўзимиз ҳамда овозимизга эга бўлдик.\nМустақил давлатимиз асосчиси, Ўзбекистонни юксак тараққиёт йўлига олиб чиққан буюк давлат арбобининг хотираси юксак эъзозланаётганидан биз, қашқадарёликларнинг қалби ғурурга тўлади. Президентимиз қарорига кўра, жуда кўп тадбирлар қатори Қарши шаҳрида Ислом Каримов хотирасига бағишлаб ҳайкал ўрнатиш ва тантанали очилиш маросимини ўтказиш белгилангани бутун воҳа аҳлини хушнуд этди.\nПрезидентимиз Шавкат Мирзиёев таъкидлаганидек, “жонажон Ватанимиз — Ўзбекистонимизни, мустақиллигимизни, тинч ва обод ҳаётимизни севиш ва қадрлашни, ўз юртимизга меҳр-муҳаббатни биз улуғ Юртбошимиздан ўрганганмиз”. Ана шу туйғу барчамизни Ватан равнақи учун муносиб ҳисса қўшишга ундайверади.\nМазкур рукндаги бошқа мақолалар: « Япониялик сайёҳ ҳайрати\tСурхондарёда бир гуруҳ пахта саноати ходимлари устидан жиноий иш очилди »


hidoyat.uz – “Мовароуннаҳр” нашриётининг сайти - ҚЎҒИРЧОҚЛАР НЕЧТАЙДИ?\nЭр-хотин 60 йил бирга умр кечиришди. Ҳаётлари ҳамма ҳавас қиларли, тинч ва осуда ўтди. Фарзандлар тарбиялаб, камолга етказишди. Ораларида ҳеч сир бўлмади. Фақат... Аёл ўз жавони ичида бир поябзал қутисини сақларди. Сочларига оқ оралагач, сирни ошкор қилиш ниятида эрини чақирди. Қутичани олиб, ичини очди. Унда қўлда ясалган икки дона қўғирчоқ ва бир даста пул ётарди. Эр ҳайрон бўлиб: “Бу нима?” деб сўради. Аёл: Шу десангиз, тўйимиздан олдин бувижоним менга бахтли яшаш сири ҳақида насиҳат қилиб: “Умр йўлдошинг билан асло баҳслашма. Аччиғинг келганда, ўзингни чалғитиш учун қўғирчоқ ясагин”, деганлар.\nЭрнинг кўзи ёшланди, сабаби қути ичида фақат иккита қўғирчоқ бор эди-да! “Демак, шу йиллар давомида икки мартагина хотинимни хафа қилибман-да”, деб ўйлади. Сўнг яна аёлидан сўради: “Унда, бу қандай пуллар? Ахир буларни рўзғордан тежаб, мендан яшириб тўпламагандирсан?” Аёл хотиржамлик билан: “Бу пулларни қўғирчоқларни сотиб йиғганман...” деди.


Трамп Россияни G7'га қайтaриш ҳақида жиддий ўйламоқда\nТрапм G7 – саноатда етакчи миллатлар гуруҳи таркибига Россияни таклиф қилиш ҳақида жиддий ўйламоқда. Бу ҳақда Associated Press хабар қилмоқда. Қримдаги воқеалардан кейин Россия G7 таркибидан чиқариб юборилган эди.\nТрамп ноябрда ўтадиган АҚШ президентлик сайловларидан кейин еттилик билан саммит ўтказишни режалаштираётганини айтганди. У бу йиғилишда Россияни ҳам таклиф қилмоқчи.\n«Сайловдан кейин кўп ишларни амалга оширишни хоҳлайман. Учрашувлар онлайн тарзда ўтказиш ва видеоконференциялардан фойдаланишда давом этмоқчиман», деган эди Трамп Оқ уйдаги брифинг давомида.\nИюнь ойида Европа Иттифоқи давлатлари G-7'нинг бошқа аъзолари каби Россиянинг гуруҳга қайтишига қарши эканликларини билдирганди. Яқинда Германия ташқи ишлар вазири Ҳайко Маас мамлакат Россиянинг «катта еттилик» сафига киришига қарши эканини айтганди.\nРоссия 2014 йил Украина ва Қримга нисбатан ҳарбий ҳаракатлар сабаб G8 таркибидан чиқариб юборилган. Ўшанда дунё жамоатчилиги Қрим истило қилинган деб топганди.\nAҚШ президенти янги саммитда Росссия билан бир қаторда Жанубий Корея, Aвстралия ва Ҳиндистонни ҳам такилиф қилиши мумкин. У «Путинни ҳам саммитга таклиф қилдингизми?», деган саволга «Барча қатори уни ҳам таклиф қилдим», деб жавоб берди.\nG7 расмий ташкилот эмас, унинг штаб-квартираси ҳам йўқ. Унга Канада, Франция, Германия, Италия, Япония, Буюк Британия ҳамда AҚШ каби давлатлар киради. G7 cаммитларида одатда Европа Иттифоқининг 27 аъзоси ҳам иштирок этади.\nG7 ОАВда «катта еттилик» деб хато талқин қилинади. Бунга сабаб G7 «Great seven» деб ифодаланиши, аслида эса G7'нинг маъноси «Group seven», яъни еттилик гуруҳи. У ташкилот ҳам эмас ва расмий қарорлар қабул қилмайди. Йиғилиш қабул қилган қарорлар расмий ҳисобланмайди. G7 доирасида мамлакатлар глобал мавзуларни муҳокама қилишади.


01 март 2021, Тошкент вақти: 03:41\nЎзбекистонда маҳалла оқсоқоллари ва посбонлари ҳокимият органларининг ўнг қўлига айлангани айтилади\nЎзбекистонда маҳалла фаоллари “Исломий давлат”га қарши тарғиботга жалб этилди. Шу кунларда пойтахт Тошкент ва вилоятларда маҳалла фуқаролар йиғини фаоллари уйма-уй юриб, “Исломий давлат” каби террор ташкилотлари қўл ураётган зўравонликлар, ваҳший қотилликлар ва унга қўшилиш оқибатлари ҳақида тушунтириш ишлари олиб бормоқда. “Исломий давлат”га қарши тарғибот тадбирларида фарзандлари чет элга кетганларни ота-оналари сазойи қилиниши ҳолатлари ҳам учрамоқда.\nТошкентнинг Олмазор туманидаги Қичқириқ фуқаролар йиғини фаолларидан бири Озодлик билан суҳбатда маҳалла аҳлига Сурия ва Ироққа борган аёлларнинг қул қилиниши, эркакларнинг эса қатл қилиниши акс этган видеолавҳалар ҳам қўйиб берилаётганини айтди.\n- Ўша резняларни компьютерда кўрсатяпмиз, ИШИДга қарши фильмлар бор, уларни ҳам қўйиб беряпмиз. Айниқса, чет элга чиқиб, узоқ қолиб кетганларни уйларига бориб, улар ота-оналарига айтаётган жойдами ё бошқа жойдами, улар билан гаплашиб туришибдими, нима қилишяпти, шулар ҳақида ҳам суҳбатлар олиб боряпмиз. Чунки, четга чиқиб, ИШИДга қўшилиб кетаётганлар бўляпти-да, - дейди исми сир қолишини истаган маҳалла фаоли.\nЎзбекистонда маҳалла оқсоқоллари, посбонлари ва фаоллари узоқ муддатга чет элга кетаётган фуқароларни турли оқимлар, хусусан, "Исломий давлат" таъсиридан сақлаш учун "Ғоямиз-ҳимоямиз!" номи остида тренингдан ўтказилгани ҳақида Озодлик аввал хабар берган эди.\nНаманганлик маҳалла фаоли Убайдулло Азимов Озодлик билан суҳбатда бундай тадбирлар одамларни тўғри йўлга ундаш мақсадида ўтказилаётганини айтади.\n- Биз шундай маҳалла йиғинларида одамларга айтамиз, “шундай замонда шукрона қилиб яшагин, бу йўлга кирма, бу кўча боши берк кўча, равон йўлдан юр", деб айтамиз. Давлат шунчалик шарт-шароит яратиб қўйибди. Одамлар осон пул топаман, деб шундай йўлга кириб кетяпти,- дейди Убайдулло Азимов.\nАммо, “Исломий давлат”га қарши тарғибот йиғинларида фарзандлари чет элга кетганларнинг ота-оналари сазойи қилиниши ҳолатлари ҳам учрамоқда.\nТошкентнинг Учтепа туманида яшовчи Адҳам ака ўзи яшайдиган маҳаллада бўлиб ўтган шундай воқеани гапириб берди:\n- “Чет элга, шунақа ишларга кетиб қоляпти болларинг”, деб уларнинг ота-оналарига қаттиқ айтишяпти. Ҳамманинг олдида турғизиб айтишяпти. Яқинда шунақа хол бўлди. Биттасини турғизиб, “ўғлинг Сурияда, ИШИДга қўшилган”, деб камситишган. Кейин маълум бўлса, ўғли ҳеч қанақа ИШИДчи эмас, Россияда экан, тирикчилик қилиб юрган экан. Бунақа ҳолатлар жуда кўп бўляпти,- дейди Адҳам ака.\nОзодлик билан суҳбатда бўлганларнинг кўпчилиги “Исломий давлат”га қарши маҳалла фаоллари олиб бораётган тарғибот самарасига ишонмасликларини айтишади.\nТошкентнинг Юнусобод туманида яшовчи Илҳом ака ҳукумат ва маҳалла раислари Ўзбекистонда одамларнинг террорчи, жиноий тўдалар сафларига қўшилиб қолишига сабаб бўлаётган ижтимоий муаммоларга кўпроқ эътибор қаратиши керак, деган фикрда.\n- ИШИДга қарши қиммат-қиммат журналлар, дисклар чиқаришган. Уйма-уй юриб, шуларни тарқатишяпти. “Террорчиларга қўшилманг”, деяпти. Маҳалла фаоллари одамларнинг иқтисодий-ижтимоий аҳволи билан шуғулланса бўлмайдими ундан кўра. Аслида чет-элга кетаётганлар уй жой, болаларини боқа олмасдан, шунга мажбур бўляптику, жиноятчи гуруҳларга қўшилиб қоляптику. Хотини айтади, “дадаси уй-жой қилинг, бола-чақаларимиз катта бўлиб қолди, эртага тўй қилишимиз керак”, дейди. Охири одам пулга учиб ҳар нарса қилишга бориб етади. Ўзбекистонда етмиш фоиз аҳолида газ таъминланмаган, электр ҳам қишда узиб қўйиляпти. Бу қамоқхонадан баттар ҳолат эмасми. Чақалоқлар музлаб қолиб, ўлган ҳолатлари бўлди. Жиноятчи қиёфасига одам ўз-ўзидан кирмайди. Улар ҳам одамга ўхшаб, оиласи яхши яшашини хоҳлайди. Маҳалла шуни яратиб берса бўлмайдими,- дейди Тошкентнинг Юнусобод туманида яшовчи Илҳом ака.\nСўнгги йилларда Ўзбекистонда маҳалла фуқаролар йиғинларининг оқсоқоллари ва посбонлари турли йўналишлардаги тарғибот-ташвиқот кампаниялари, коммунал тўловларни йиғиш, оммавий ҳашар ёки тадбирларга аҳолини жалб қилиш, таълим муассасаларидаги болалар, ўсмирлар ва талабаларни назорат қилиш, айниқса, кейинги 2 йил ичида хорижга чиқаётган фуқароларни рўйхатга олиш, кузатиш, назорат қилиш ва бундай маълумотларни ИИВ, МХХ бўлимларига тақдим қилишда ҳокимият органларининг ўнг қўлига айлангани айтилади.


РАМАЗОН Раҳимзода - ТОЖИКИСТОН ИЧКИ ИШЛАР ВАЗИРИ, МИЛИЦИЯ ГЕНЕРАЛ-ПОЛКОВНИГИ: «МИЛИЦИЯ ОРГАНЛАРИДА ИСЛОҲОТЛАР ДАВОМ ЭТАДИ» - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 25 Июл 2019\tКӯришлар: 362\nМатбуот анжуманининг Ички ишлар вазирлигида жонли ўтиши журналистлар томонидан эътироф этилган. Вазирнинг қисқа ва аниқ фактларга бой жавобидан қониқиш ҳосил қилса бўлади. Айни замонда, милиция ходимларининг фаолияти ва фуқаролар билан ҳамжиҳатликда иш олиб бораётганлиги хусусида конференция пайтида журналистларга кенгроқ маълумот берилди. Журналистларни, асосан, паспорт алмаштириш муаммоси ва Тожикистон ҳамда Қирғизистон Республикалари чегарасида бўлиб ўтаётган воқеалар натижаси қизиқтирди. Паспорт алмаштиришда вужудга келган муаммоларни ҳисобга олган ҳолда, Ички ишлар вазирлиги томонидан юборилган хат ҳукумат даражасида ўрганилаётгани ва мазкур кампания муддати узайтирилиши мумкинлиги таъкидланди.\nТожикистоннинг Исфара ноҳияси ва Қирғизистоннинг Боткент райони чегара ҳудудларида бўлиб ўтган воқеалар туфайли, ҳар икки республика ҳукуматлараро қўшма комиссияси фаолият юритаётганлиги ва делимитация ва демаркациялаш ишлари ижобий ҳал бўлади, дея умид билдирди Тожикистон Ички ишлар вазири.\nАнжуман давомида маълум бўлишича, жорий йилнинг биринчи ярмида ўн икки минг беш юзу қирқ тўққиз (2018-12482) жиноят ҳуқуқни ҳимоя қилиш органлари томонидан қайдга олинган. Жиноятни ошкор қилиш 83,5 (2018- 82,3) фоизни ташкил этади. Шундан олти минг икки юзу беш ёки 67 фоиз жиноятлар ички ишлар ходимлари томонидан ошкор этилгани маълум бўлди.\nБу вақт мобайнида ўлдириш-48, суиқасд ва саломатликка қасддан зиён етказиш-62, номусга тажовуз қилиш-20, йўлтўсарлик-14, одам савдоси-10, талончилик-74, безорилик-541, қаллоблик-1890, қурол олди-сотдиси-17, ўғрилик-2945, ноқонуний гиёҳванд моддалар обороти билан шуғулланиш-302 каби жиноятлар қайдга олинган ва ошкор этилган.\nВазирлик томонидан тарқатилган матбуот варақасида келтирилишича, 2019 йилнинг олти ойи мобайнида, 226 террорчилик, 378 экстремистик руҳидаги жиноятлар ошкор этилган. Шуни алоҳида таъкидлаш лозимки, ички ишлар ходимларининг зийраклиги ва ўз ишларига сидқан ёндашиш натижалари ўлароқ, террор орқали қилинган иккита суиқасднинг олди олинган.\nТеррорчи ва экстремистик гуруҳларга аъзо тўқсон етти нафар кишининг фаолияти ошкор этилган ва қўлга олинганлиги маълум бўлди. Оператив чоралар ва тушунтириш ишлари оқибатида, бошқа давлатларда кечаётган қонли жангларда иштирок этган 169 киши ихтиёрий Ватанга қайтганлиги айтиб ўтилди.\nТожикистон Ички ишлар вазири Рамазон Раҳимзода милиция ходимларининг Ватанга садоқат билан хизмат қилишда ўз ишларига виждонан ёндашиш тўғрисидаги таълим касбнинг нозик сирларини ўргатиш ва шахсий таркибда замон талабларига мувофиқ ислоҳотлар ўтказиш давом этишини қайта-қайта таъкидлаб ўтди.\nТОВУҚ ГЎШТИ ИМПОРТИ КАМАЙДИ. БУНИНГ САБАБИ…\nМамлакатимизда тадбиркорликни ривожлантириш йўлида мунтазам ишлар олиб бориляпти. Бунда тадбиркорларнинг фаолиятини енгиллаштириш учун бир қатор имтиёзлар ҳам жорий этилган. Лекин шунга қарамасдан, тадбиркорлар ўз фаолиятларида қонунбузарликларга йўл қўйишаётгани ачинарли ҳолдир. Улар аҳоли саломатлигига зарар етказишдан қўрқмасдан, истеъмол қилиш хавфли бўлган маҳсулотларни мамлакатга келтиришдан ҳам тап тортишмаяпти.\nТожикистон Республикаси Ҳукумати қошидаги Озиқ-овқат хавфсизлиги комитети 2019 йилнинг биринчи ярмида 23 тоннадан зиёд гўшт-сут маҳсулотларини зарарли бўлгани учун савдодан олиб, йўқ қилди.\nЖорий йил биринчи ярми фаолияти натижаларига бағишланган матбуот анжуманида ушбу комитет ходимлари томонидан Бобожон Ғафуров ноҳиясидан бўлган тадбиркорнинг Душанбе шаҳрига 13 тонна товуқ қиймаси келтирилиши олди олингани маълум қилинди.\nБарча маҳсулотлар Озиқ-овқат хавфсизлиги миллий ташхис маркази хулосаси асосида «Душанбе шаҳри қаттиқ маиший чиқиндилар полигони» ДУКда тўлиқ йўқ қилинди.\nКонибодом шаҳрининг «Патар» чегара пунктида «Сафар-2012» МЧЖ томонидан 342 минг дона (20 тоннадан зиёд) Ўзбекистон тухумлари киритилиши олди олинди. Чунки бу тухумлар хавфсизлик стандартларига жавоб бермай, аҳоли саломатлигига зарар етказиши мумкин эди. Бу маҳсулотлар ҳам тўлиқ йўқотилди.\nЧегарада, шунингдек, ветеринария ва фитосанитария қоидаларини бузганлик учун, турли компаниялар ва хусусий тадбиркорларга тегишли 35 тоннадан зиёд тухум, 16200 килограмм апелсин, 3400 килограмм мандарин ва 1500 килограмм грейпфрут, 17,5 тонна қуруқ чой ушланиб, ортга қайтарилган.\n- 2019 йили Тожикистонга товуқ гўшти келтириш камайиб, олти ой мобайнида 15 минг тоннани ташкил қилди, - деди матбуот анжумани чоғида Тожикистон Республикаси Ҳукумати қошидаги Озиқ-овқат хавфсизлиги комитети раиси Фарҳод Камолзода.\nТаққослаш учун, 2017 йили республикага 51 минг тонна товуқ гўшти киритилган бўлса, 2018 йили бу кўрсаткич 28 минг тоннани ташкил қилди.\nТовуқ гўшти келтирилишининг камайиши республикада товуқчилик фабрикалари кўпайиб, ишлаб чиқарган маҳсулотлари сифатли ва бугунги кун талабларига жавоб бериши билан боғлиқ. Ёвон ноҳиясидаги «Беҳамто» МЧЖ томонидан шу кунгача минг тоннадан зиёд товуқ гўшти мамлакат бозорларига чиқарилган. Мўминободдаги «Арча» корхонаси ҳам фаол бўлиб, 300 тоннадан зиёд товуқ гўшти ишлаб чиқарган.\nФарҳод Камолзода товуқ гўшти, асосан, Америка Қўшма Штатларидан келтирилишини айтди. Нархи ҳам нисбатан арзон. Жорий йилнинг май ойидан бу маҳсулот келтирилиши камайтирилган. Шу сабабли, нархи ошиши мумкин.\nХориждан келтирилаётган товуқ гўшти сифати ҳақида гап кетганида, Ф.Камолзода шундай жавоб берди: - Бу йил ўтган йилга нисбатан товуқ лаҳм гўштининг келтириш ҳажми ошган. Зеро, ҳозир унга талабот катта. Тожикистон Республикаси Президентининг топшириғига биноан, 2018 йилнинг 1 январидан бошлаб хориждан Тожикистонга келтирилган ҳар бир килограмм гўшт мутахассислар томонидан лабораторияда текширилади. Бугунги кун талабларига жавоб бермайдиган бўлса, унинг киритилишига ижозат берилмайди.\nУмуман, ҳисобот даврида озиқ-овқат хавфсизлиги лабораториялари мутахассислари томонидан истеъмолчилик бозорларида 477 937та ташхислар ўтказилган. Натижада, ветеринария ва санитария талабларига жавоб бермайдиган маҳсулотлар, жумладан, 18 минг 617 килограмм гўшт 5126 килограмм (литр) сут маҳсулотлари, 18 минг 826 дона тухум, 80 минг 563 килограмм мева-ю сабзавот, 447,4 килограмм балиқ, 2482 килограмм тузли маҳсулотлар, 828 литр ўсимлик мойи ва 234 килограмм асал сифатсиз ва хавфли дея белгиланиб, сотувдан олинган ҳамда йўқотилган.\nЯГОНА МАКТАБ ЛИБОСЛАРИ ЖОРИЙ ЭТИЛДИ. ЭНДИ НАВБАТ ПОЙАБЗАЛЛАРГАМИ?\nМаориф соҳасига давлат ва Ҳукумат раҳбарияти томонидан биринчи даражали эътибор қаратилиб, давлат бюджетининг катта маблағлари йўналтирилаётган бўлса-да, бу борада ҳали ҳамон муаммо ва камчиликларни етарлича учратиш мумкин. Йилда икки марта ўтказиладиган матбуот анжуманларининг энг қизиқарли, шов-шувли ва баҳсларга бойи Тожикистон Республикаси Маориф ва илм вазирлигиники бўлса, ажаб эмас. Навбатдаги матбуот конференциясидаги шов-шувли хабар ўқувчилар учун ягона пойабзаллар «жорий этилиши» бўлди.\nМаориф ва илм вазири Нуриддин Саид масалага қуйидагича изоҳ берди:\n- Биз Ҳиндистондан ҳамкорлар топдик ва шахсан уларни қабул қилиб, суҳбатлашдим. Тожикистон Техника университетининг Техника коллежи қошида мактаб ўқувчилари учун пойабзал ишлаб чиқарадиган фабрика очиш ниятидамиз. Тасаввур қилинг, 2 миллион нафар ўқувчи бор. Агар ҳар бир мавсумда учта пайабзал кийилса, ўқувчиларимиз учун 6 миллион жуфт пойабзал керак. Мамлакатимизнинг турли бурчакларида болалар пойабзалларини ишлаб чиқариш секин-аста бошланган. Менинг фикримча, бу қарор – тўғри. Кўплаб саховатли тадбиркорларимиз ҳам бу ишни бошлашган. Сотув эркин йўлга қўйилади, ота-оналар сотиб олишади, асосийси, маҳаллий маҳсулот. Бу йўл билан ҳам маҳаллий тадбиркорларга устунлик берилади, ҳам аҳоли иш ўрни билан таъминланади ва ҳам давлат бюджетига солиқ бўлади.\nВазирнинг сўзларидан маълум бўлишича, бу, албатта, мажбурий бўлмайди. Аввало, бу нарса импорт ўрнини босувчи маҳсулот ишлаб чиқарадиган маҳаллий корхоналарни қўллаб-қувватлаш ва олий таълим муассасалари қошида ташкил этилган технологик парклар фаолиятини ривожлантиришга қаратилган. Шундай бўлса-да, кейинчалик бу ҳам ягона мактаб либослари сингари мабжурий бўлмайди, деган умиддамиз.\nТаълим соҳасидаги муаммоли масалалардан яна бири, бу ўқув жараёни давлат тилидан бошқа тилларда олиб бориладиган умумтаълим муассасалари учун мўлжалланган дарслик китобларнинг яроқсиз ҳолга келиб қолгани-ю тақчиллиги ҳамда таржима ва чоп этилишдаги камчиликлардир.\n- Дарҳақиқат, Тожикистон Республикаси Маориф ва илм вазирлиги дарслик китобларни тожик тилидан рус, ўзбек ва қирғиз тилларига таржима қилиш учун ишчи гуруҳлар тузган, - дейди Дарслик, илмий ва методик китобларни яратиш, чоп этиш ва савдо маркази директори Комил Исоев. - Улар таржима ишларини бошлаб юборишган. Китобларни тожик тилидан рус тилига таржима қилиш учун Тожикистон Таълим академияси, ўзбек тилига ўгириш учун вазирлик қошидаги Ўқув-методик маркази, қирғиз тилига таржима учун Дарслик, илмий ва методик китобларни яратиш, чоп этиш ва савдо маркази вазифадор этилган. Жумладан, ўзбекзабон мактаблар учун дарслик китобларнинг 8 тури, мисол тариқасида она тили ва адабиёт китоблари тайёрланиб, танловга тақдим этилган ва бир қисми чоп ҳам бўлган.\nМатбуот анжуманида тожикистонлик ўқувчилар республика олимпиадаларидаги муваффақиятлари қаторида халқаро фан олимпиадаларида ҳам фаол иштирок этишиб, фахрли ўринларни эгаллаётгани, бу эса, юртимиздаги таълим сифати йил сайин ортиб бораётганлигининг нишонаси ўлароқ айтиб ўтилди. Мисол учун, 2019 йилнинг бошидан юртдошларимиз Қозоғистон, Беларус, Таиланд, Россия, Малайзия, Руминия, Италия, Ҳиндистон, Латвия ва Америка Қўшма Штатларида ўтказилган 14та халқаро олимпиадада қатнашиб, 198та, жумладан, 49та олтин, 55та кумуш ва 94та бронза медалларини қўлга киритишган.\nАйни пайтда, мактаб ўқувчиларининг ёзги таътил вақти бўлганлиги учун таътилни мароқли ташкил этиш борасида талай ишлар қилинган. Маълумотларга қараганда, республика бўйлаб 244 минг 295 нафар ўқувчини қамраб оладиган 2 минг 250та оромгоҳлар фаолияти йўлга қўйилган.\nТожикистон Республикаси давлат мустақиллигининг 30 йиллигини муносиб кутиб олиш мақсадида олиб борилаётган ободончилик ва бунёдкорлик ишларида маориф соҳаси иншоотларини бунёд этиш ва қайта таъмирлаш муносиб ўрин тутади. Жорий йилнинг ўзида молиялаштиришнинг барча маблағлари ҳисобидан умумий қиймати 89 миллион 891 минг сомоний бўлган ва 6 минг 409 нафар ўқувчи ўрнига эга 25та ўқув муассасаси ҳамда қўшимча синфхоналар қуриб битказилган. Шунингдек, 70 минг 591 ўринга эга 244та иншоот қурилиши давом этмоқда. Шундан 37таси тадбиркорлар томонидан ва 48таси ҳашар йўли билан бунёд этилмоқда.\nМатбуот анжумани давомида журналистлар маориф соҳасининг турли йўналишларига оид саволларига жавоб олишди.\nМИНТАҚАЛАРДА РИВОЖЛАНИШ ДАСТУРЛАРИ БАЖАРИЛМАЯПТИ. НЕГА?\nТожикистон Республикаси Президенти ҳузуридаги Маҳаллий ривожланиш комитети салоҳиятига кирадиган вазифалардан бири - шаҳру ноҳиялар ижтимоий-иқтисодий ривожланиш дастурларини кўриб чиқиш ва баҳолашдан иборат. Лекин кузатувлардан маълум бўлишича, бундай дастурларнинг татбиқи кўнгилдагидек натижаларни бермаяпти. Ҳатто, айримлари 50 фоизгача ҳам бажарилмаяпти.\nУшбу масалага Маҳаллий ривожланиш комитетининг матбуот анжумани чоғида ойдинлик киритилди. Комитет масъул ходимининг сўзларига кўра, айни пайтда республиканинг аксарият шаҳру ноҳиялари ва ҳатто, вилоятлари ижтимоий-иқтисодий ривожланиш дастурларига эга. Уларнинг ҳаётга татбиқ этилиш муддати 2015-2020 йилларни қамраб олади. Бугунги кунгача Бохтар, Кўлоб, Исфара шаҳарлари ва Ёвон, Варзоб, Қабодиён, Файзобод, Мастчоҳ ноҳияларининг ривожланиш дастурлари аллақачон якунланган. Таҳлилларнинг кўрсатишича, дастурларга киритиладиган лойиҳаларнинг татбиқи учун ноаниқ маблағлар белгиланади. Бу эса, оқибатда дастурнинг бажарилмай қолишига сабаб бўлади.\nМисол учун, дастурлар ижроси Ёвон ноҳиясида 90дан 100 фоизгача ва Кўлоб шаҳрида 40 фоизни ташкил этган.\nМатбуот анжуманида нима учун баъзи шаҳру ноҳияларнинг ижтимоий-иқтисодий ривожланиш дастурлари мамлакат Ҳукумати ва айримлариники ноҳия халқ вакиллари мажлиси томонидан тасдиқланади, бу мутасаддилар учун масъулият ҳиссини камайтирмайдими, деган савол ўртага ташланди.\nМаҳаллий ривожланиш комитетининг ҳуқуқий таъминот бўлими бошлиғи Саидғуфрон Абдулло қуйидагича жавоб берди:\n- Шаҳру ноҳиялар ижтимоий-иқтисодий ривожланиш дастурларини қабул қилиш ҳар бир ноҳия халқ вакиллари мажлиси ваколатига киради. Лекин айрим ҳолатларда истисно тариқасида Тожикистон Республикаси Ҳукумати ҳам тасдиқлаши мумкин.\nАввало, Тожикистон Республикасининг «Стратегия ва дастурлар истиқболлари тўғрисида»ги қонунида ижтимоий-иқтисодий ривожланиш дастурларини ишлаб чиқиш пайтида мониторинг гуруҳи бўлиши зарурлиги белгилаб қўйилган. Ўтказилган таҳлиллар шундай гуруҳлар борлигини аниқлади, бироқ улар фаолият олиб бормайди. Ҳар бир тасдиқланган дастурнинг ижросини таъминловчи мониторинг гуруҳига шаҳру ноҳиялар раисларининг соҳавий ўринбосарлари раҳбарлик қилиб, ҳар йили мажлис ўтказиб, қатъий назоратни йўлга қўйиши керак. Шунингдек, ноҳия халқ вакиллари мажлисида дастур ижроси жараёни ҳақида ҳисобот бериб бориши лозим.\nАфсуски, Маҳаллий ривожланиш комитети томонидан ижтимоий-иқтисодий дастурларни баҳолаш вақтида маълум бўлдики, кўплаб масъул вазирлигу идоралар дастурлар ижроси ҳолати қандай бўлаётганлигини сўрамайди, таҳлил ўтказмайди.\nКомитетимиз ташкил этилгандан сўнг, ушбу муаммо ва камчиликлар тўлиқ ўрганиб чиқилиб, масъул вазирлигу идора ҳамда Тожикистон Республикаси Президенти Ижроия аппаратига ҳисобот тариқасида тақдим этилди.\nТожикистон Республикаси Президенти ҳузуридаги Маҳаллий ривожланиш комитети раиси ўринбосари Ёқуб Исмоилзоданинг маълум қилишича, шаҳру ноҳиялар ижтимоий-иқтисодий ривожланиш дастурларини ишлаб чиқишга масъул идора Иқтисодий тараққиёт ва савдо вазирлиги ҳисобланади. Айни пайтда Ховалинг ва Сангвор ноҳияларидан ташқари барча минтақаларнинг ўз ривожланиш дастури бор. Шундан олтита шаҳру ноҳиянинг ривожланиш дастури Тожикистон Республикаси Ҳукумати томонидан тасдиқланган.\n- Тўғри, барча ишнинг бошида камчилик бўлади. Жумладан, шу пайтгача лойиҳаларни ишлаб чиқишда ҳам маблағлаштириш ва сармоялаштиришнинг кўпинча ноаниқ манбалари кўрсатилган. 2020 йилдан бошлаб, янги лойиҳалар татбиқ этила бошлаши билан бундай бўлмайди. Ҳар бир қуриладиган объект учун қаердан, қанча, ким томонидан маблағ йўналтирилиши аниқ белгилаб қўйилади. Шундагина, биз дастурларнинг тўлиқ бажарилишига эришамиз, - дейди Ёқуб Исмоилзода.\nМатбуот анжумани давомида комитет томонидан бажарилган ишларга ҳам тўхталиб ўтилди.\nҲисобот даврида Маҳаллий ривожланиш комитети Тожикистон Республикаси Президенти Ижроия аппарати раҳбари топшириғи билан Тожикистон Республикаси Ҳукуматининг «Тоғли Бадахшон мухтор вилоятининг Мурғоб ноҳияси маъмурий маркази Мурғоб қишлоқ жамоати мақомини шаҳарча категориясига мансуб билиш тўғрисида»ги ва «Ховалинг ноҳиясининг Ховалинг қишлоқ жамоати заминасида шаҳарча жамоати таъсис этиш тўғрисида»ги қарорлари лойиҳалари ишлаб чиқилган.\nШунингдек, Тожикистон Республикаси Ҳукуматининг Суғд вилояти шаҳру ноҳияларининг 30та қишлоғи номини ўзгартириш тўғрисидаги қарори лойиҳаси ишлаб чиқилган бўлиб, айни пайтда вазирлигу идораларнинг кўриб чиқиш босқичида турганлиги маълум қилинди.\n«ОДАМЛАРНИНГ ЎЗЛАРИ ПОРА ТАКЛИФ ҚИЛИШАДИ»\nОдамлар кўп ҳолларда фуқаролик ҳолатини қайдга олиш бўлимлари - ЗАГС ходимларининг коррупцияга қўл уриши, ушбу идорага иши тушиб борган кишиларга тамагирлик қилиш ҳолатлари ҳақида куйиниб гапиради. Яқинда Тожикистон Республикаси Адлия вазирлигининг матбуот анжуманидаги қулай фурсатдан фойдаланиб, журналистлар вазирнинг ушбу масалага оид фикри билан қизиқишди.\n- Бугунги кунгача фуқаролик ҳолатини қайдга олиш бўлимларининг бирор ходими коррупция учун жавобгарликка тортилмаган, - деди Адлия вазири Рустам Шоҳмурод. - Лекин шартнома асосида ишлайдиган ходимларимиз ўртасида бундай ҳолатларни кузатиш мумкин. Жорий йилнинг биринчи ярим йиллигида Панжакент шаҳрида шунга ўхшаш бир ҳолат қайд этилди. У ҳам шартнома асосида фаолият юритадиган техник ходим бўлган ва маблағ талаб қилган.\nБиз, албатта, зарур чораларни кўрганмиз. Фуқаролик ҳолатини қайдга олиш бўлимларининг ҳар бирида кўрсатиладиган хизматлар учун белгиланган маблағлар ҳақидаги махсус бурчаклар ташкил қилганмиз, унда қонунлар ва Ҳукумат қарорларидан иқтибослар жойлаштирилган. Ҳар бир хизмат кўрсатиш квитанция орқали йўлга қўйилган.\nЗАГСда муаммолар кўп, шулардан бири - бу соҳадаги давлат хизматчиларининг камлиги. Ҳар бир шаҳру ноҳияда атиги икки нафар давлат хизматчиси бор. Улар ҳамма ишга улгурмайди, шунинг учун шартнома асосида қўшимча ишчи олишга мажбурмиз. Бугун фуқаролик ҳолатини қайдга олиш соҳасидаги барча меъёрий-ҳуқуқий ҳужжатлар янгиланди. Қилинаётган ишларнинг ҳаммаси соҳадаги шаффоф фаолиятни таъминлашга қаратилган.\nАдлия вазирлигининг фуқаролик ҳолатини қайдга олиш бошқармаси бошлиғи эса, коррупцион амалларнинг асосий омили фуқароларнинг ўзи эканини айтилди. Жумладан, шундай деди:\n- Кўп ҳолларда фуқароларнинг ўзлари коррупцион ҳолатларни юзага келтиришади. Чунки олдинги йиллардаги нотўғри ҳужжатлар жуда кўп. Одамлар кўчалардаги "киоска"лардан шаҳодатномаларни сотиб олиб, туғилганлик ёки никоҳ ҳолатларини қайд этишган. Уларнинг иккинчи нусхаси архивларда йўқ. Кишилар эса, ҳужжатларнинг тайёр бўлишини кутиб турмасдан ходимларга пора таклиф қилишади.\nТожикистон Республикаси Адлия вазирининг сўзларига кўра, бугун фуқаролик ҳолатини қайдга олиш соҳасида электрон хизмат кўрсатиш йўлга қўйилган. 25та пилот шаҳру ноҳияда электрон хизмат кўрсатишлар жорий қилинган. Архивлардаги ҳужжатлар рақамлаштиришга ҳаракат қилиняпти. Кўлоб шаҳрида намунали фуқаролик ҳолатини қайдга олиш бўлими таъсис этилган. Эндиликда улар "ягона дарича" асосида ишлайди. Одамларнинг идорага келиб, навбат кутиб туришига ҳожат қолмайди. Тўғридан-тўғри уйдан туриб ҳужжатларни қайддан ўтказиши мумкин.\nҲар бир матбуот анжуманида оммавий ахборот воситалари ходимлари республикадаги эр-хотин ажралишлари сони ва уларнинг сабабу омиллари ҳақидаги факту рақамларни билишни исташади.\n- Ажралишлар икки йўл билан амалга оширилади. Биринчидан, агар ўртада баҳсли ҳолатлар бўлса, суд орқали. Баҳс бўлмаган вақтда фуқаролик ҳолатини қайдга олиш бўлимларида бажарилади. Ажралишларнинг сабабларини ўрганиш учун биз вазифадор этилмаганмиз. Биз фақат хизмат кўрсатамиз. Шундай бўлса-да, фуқаролик ҳолатини қайдга олиш бўлимлари ходимлари ҳар бир оила билан суҳбатлар ўтказади, тушунтириш ишлари олиб боради, - деди Тожикистон Республикаси Адлия вазири Рустам Шоҳмурод матбуот анжуманида.\nСтатистика маълумотларига кўра, жорий йилнинг олти ойида 6 минг 65та никоҳни бекор қилиш ҳолати қайдга олинган. Шундан 4 минг 404та ҳолат шаҳру ноҳиялар судлари қарорлари асосида рўйхатга олинган. Бир минг 617та ҳолатда эр-хотин биргаликдаги ариза билан мурожаат қилган. Суд қарори билан ажрашган оилаларнинг 5 минг 771 нафар фарзанди ота ё онасининг тарбиясига берилган. Оила бузилишининг энг кўп ҳолати Суғд, кейин Хатлон вилоятлари ва республика бўйсунишидаги шаҳру ноҳияларда кузатилган.\nШунингдек, матбуот варақасидаги маълумотларга юзланадиган бўлсак, жорий йилнинг биринчи ярмида фуқаролик ҳолатини қайдга олиш бўлимлари томонидан 230 минг 232та ҳужжат, жумладан, 106 минг 415та туғилганлик, 25 минг 84та туғилганлик ҳақидаги шаҳодатномаларни қайта тиклаш, 16 минг 929та вафот, 33 минг 265та никоҳ, 18 минг 251та оталикни аниқлаш, 616та фарзандликка қабул қилиш, 22 минг 985та фамилия, исм ва отасининг исмини ўзгартириш ҳолатлари рўйхатга олинган.\nМатбуот конференциясида журналистлар ўзларини қизиқтирган бошқа саволларга атрофлича жавоб олишди.\nБугун: 27-05-2020 01:27:27


УЧ КАРРА ЖАҲОН ЧЕМПИОНЛАРИ - Ўзбекистон овози газетаси\nУЧ КАРРА ЖАҲОН ЧЕМПИОНЛАРИ\nЭртага Мексиканинг Кулиакан шаҳрида футбол бўйича жисмоний имконияти чекланганлар ўртасида навбатдаги жаҳон чемпионати бошланади.\nҲар икки йилда ўтказиладиган мазкур мусобақада дунёнинг йигирма икки давлати вакиллари ғолиблик учун майдонга тушади.\nУнда амалдаги жаҳон чемпиони — Ўзбекистон ампутантлар терма жамоаси аъзолари юртимиз шарафини ҳимоя қилади. Мавзур Умархўжаев бош мураббийлик қилаётган футболчиларимиз мусобақанинг «А» гуруҳидан жой олган. Ҳамюртларимиз 30 ноябрда дастлабки учрашувни Украина терма жамоаси билан ўтказади. Орадан бир кун ўтиб, Ирландия, сўнгра 2 декабрда бразилияликлар билан учрашади.\n— Жамоамизни олдинда жуда муҳим ва масъулиятли учрашувлар кутиб турибди, — дейди жамоа сардори, «Ўзбекистон ифтихори» фахрий унвони соҳиби Абдужамил Шукуров. Чемпионликни қўлга киритиш қанчалик юксак шараф бўлса, уни сақлаб қолиш шу қадар машаққатлидир. Биз фақат ғалаба қозониш учун майдонга тушишга одатланганмиз. Зоҳид Тошхўжаев, Қудрат Худойқулов, Нуриддин Турсунов, Ҳакимжон Ҳасанов, Азиз Азимов, Муҳаммадазиз Арабов, Ҳайдарали Турсунбоев сингари футболчилар билан анчадан бери биргаликда ўйнаб келаётганлигимиз туфайли майдонда тез тил топишамиз. Жамоамизнинг аҳил ва иноқлиги ғалабалар учун пойдевор бўлади. Бу гал ҳам фақат олтин медаль учун курашишга бел боғлаганмиз.\nЖаҳон чемпионати олдидан Россияда ўтказилган халқаро турнирда қатнашиб, биринчи ўринни эгалладик. Бу жамоамиз учун ўзига хос синов вазифасини ўтади. Сўнгра, шу ой бошидан пойтахтимиздаги «Чиғатой» олий футбол маҳорат мактаби яшил майдонларида икки босқичда ўқув-машғулот йиғинларини ташкил этдик. Бизни ҳар томонлама қўллаб-қувватлаган, барча шарт-шароитларни яратиб берган Ўзбекистон футбол федерациясига миннатдорлик билдирамиз.\nШунингдек, жаҳон чемпионатида халқаро тоифадаги ҳакамларимиздан Олег Рубаков (Тошкент) ҳам иштирок этади.


Куз фасли хакидаги кизикарли фактлар (маколлар) гузал манзаралар ва расмлар\nVatanda.Com » Кизикарли маълумотлар » Куз фасли ҳақидаги қизиқарли фактлар\nКўпчилик кузни йилнинг энг романтик даври деб ҳисоблайди, барглар сарғиш ва қизил тусга кириб, деразаларга ёмғир урила бошлайди. Аммо бу фикрга қўшилмайдиганлар ҳам йўқ эмас, чунки куз жуда машаққатли йиғим-терим даври. Қандай бўлмасин, йилнинг бу фасли, бошқалари сингари, ўзгача гўзал.\nҲамма ҳам куз фаслини нима эканлигини билмайди. Тропик минтақада яшовчига "куз" сўзини тушунтириш қийин иш бўлиши мумкин.\nЕрнинг жанубий ярим шарида куз мартдан майгача давом этади.\nТақвим кузи метеорологик даврга тўғри келади, аммо астрономик кечикиш билан бироздан кейин келади.\nЙилнинг шу даврида кўчиб юрувчи қушлар қишлаш учун кўчишни бошлайдилар.\nАмерика Қўшма Штатлари олимлари томонидан тўпланган статистик маълумотларга кўра, куз ойларида туғилганлар йилнинг бошқа пайтларида туғилганларга қараганда ўртача узоқ умр кўришади.\nКузги тушкунлик ҳеч қандай фантастика эмас. Бу аҳолининг тахминан 5 фоизига таъсир қилади.\n"Куз" сўзи турли хил тилларда ҳосилни йиғиш сўзларидан келиб чиққан.\nКўпинча йўллар ва пиёдалар йўлларини қоплайдиган барглар, айниқса ёмғирда нам бўлса, муаммоларни келтириб чиқаради. Пиёдалар ва велосипедчилар унга тез-тез тойиб кетишади ва автоуловчилар улар туфайли тормозланиш масофаси ўн баравар кўпайиши мумкинлигини унутмасликлари керак.\nБарглар куз фаслида одатда тез сарғаяди, баъзида бир неча кун ичида дарахт рангини бутунлай ўзгартириб юбориши мумкин. Баргларда хлорофилл ишлаб чиқариш тўхтайди ва у тезда рангини ўзгартиради.\nЭкваторда куз умуман бўлмайди.\nКуз ойларида атмосфера босимининг пасайиши одатдагидек эмас, баъзан жуда кескин бўлади. Бу метеорологик одамларга жиддий ноқулайлик туғдиради.\nБарглар нафақат кузда, балки бошқа пайтда ҳам тўкилади. Экваториал ва тропик зоналардаги кўплаб ўсимлик ҳам баргларини ташлайдилар.\nЯқинда ўтказилган тадқиқотлар шуни кўрсатдики, кузда кўплаб одамларда қўрқув сустлашади.\nШеърият ва мусиқада куз одатда қайғу ва носталжи билан боғланади.\nКузда тунги ва кундузги ҳароратнинг пасайиши сабабли дарахтлар баргларини тўкишни бошлайди.\nСтатистика шуни кўрсатадики, энг кўп тўйлар куз мавсумида бўлиб ўтади.\nРоссияда 18-асрга қадар куз расман 23 сентябрда бошланиб, 25-декабргача давом этган.


Нуриддин Зинкий (Занги)\nBy IxlosOrg on 08/29/2020 ТАРИХ ТАРИХНИНГ БУЮК ШАХСЛАРИ\nМужоҳид қўмондон Нуриддин Зинкий раҳимаҳуллоҳ ҳаёти ва насаби:\nШом ҳукмдори, одил подшоҳ, подшоҳларнинг тақводори ва Ислом шери.\nAбул Қосим Маҳмуд ибн Отабек Имодиддин ибн Оқсунгир. «Нуриддин шаҳид» номи билан машҳур Ислом қаҳрамони. Нуриддин Зинкий жангда шаҳид бўлмайди, балки тўшагида касал ҳолида вафот этади. Энг катта орзуси шаҳидлик бўлгани учун уни Нуриддин шаҳид деб номлашади. У ҳижрий 511йил шаввол ойида дунёга келади ва отаси Имодиддин Зинкий қўл остида тарбия олиб улғаяди.\nОтаси Имодиддин Зинкий ва бобоси Оқсунгир Ҳожиб ҳам Ислом уммати учун жуда кўп яхши ишларни амалга оширади.\nНуриддин Зинкийнинг бобоси Оқсунгир салжуқийлар султони Aлпaрслон ўғли Маликшоҳ билан қалин ўртоқ эди.\nНуриддин Зинкий отаси Имодиддин билан ҳижрий 541, мелодий 1047 йилга қадар бирга юриб, унинг гўзал ҳаётидан ибрат ва тарбия олади.\nИмодиддин Зинкийнинг 521 йилдан 541 йилга қадар Мўсил шаҳридаги ҳокимлик даври ўғли Нуриддин учун кўплаб яхшиликларга бой давр бўлади. Бу давр унинг учун диний ва дунёвий илмларни қўлга киритишга қулай имкон бўлди. У бу даврда шариат, сиёсат, бошқарувга оид илмларни таҳсил олди, ҳарбий машғулотларга қатнашиб, қўмондонлик салоҳиятини қўлга киритди.\nНуриддин бутун орзу-умиди Aллоҳ йўлида жиҳод қилиш ва Ислом умматини тарқоқликдан бирдамликка, хорликдан азизликка ва зулматдан нурга олиб чиқиш учун қилич кўтарган буюк шахсият эгаси бўлиб етишади.\nҲижрий 541 йил Дамашқ ҳокими Муиниддин Онур қизи Исматуддин Хотунга уйланади. Бу солиҳ оиладан уч фарзанд дунёга келади.\n541 ҳижрий санада Имодиддин қатл қилингандан сўнг Ҳалаб ҳукмронлиги Нуриддин қўлига ўтади. Aкаси Сайфиддин Ғозий эса Мўсилга амир бўлади.\nНуриддин Зинкий мусулмонлар тарқоқ, амирлар нафс қулига айланган, христианлар мусулмонларга доимий равишда босқинчилик қилаётган оғир вазиятда ҳоким бўлди. Aллоҳ йўлида жиҳод қилиш учун барча имкониятларини сарф қилди ва бу йўлда ҳеч кимнинг маломатидан қўрқмади.\nУ умматни бирлаштириш йўлида ўз роҳатидан кечди. Йигирма йил мобайнида ўттиз бор Ислом душманларига қарши жанг қилди. Жанг сирларини пухта ўрганди, қиличбозлик, от чоптириш, камондан ўқ отиш бўйича моҳир эди. Жисмонан бақувват, иродаси мустаҳкам бўлиб, аскарларни шижоатлантириш учун доим биринчи сафда туриб жанг қилар эди.\nНуриддин Зинкий айтарди: “Ёнимда минг отлиқ аскарим бўлса, душманнинг ададига парво қилмайман”.\nУ доимо ўзининг Aллоҳ олдида масъул эканини ҳис этарди. Мусулмонлар юртини христианлардан озод қилиш учун жон куйдирар ва Aллоҳ таоло уни ҳисоб-китоб қилишидан қўрқар эди. Aллоҳ ва охират кунига қаттиқ иймони сабаб у буюк шахсга айланди ва кўп ютуқларни қўлга киритди. Нуриддин Зинкий Ислом динининг асл моҳиятини теран англарди.\nНуриддин Зинкий буюк шахсият эгаси бўлиб, барча инсоний фазилатларни ўзида мужассам этганди. У мусулмонлар учун меҳрибон, кофирларга қаттиққўл эди. Унинг мажлисида бирор инсон изнсиз гапирмас ва амирлар тик оёқда турарди. Нуриддин Зинкий жуда виқорли ва ҳайбатли инсон бўлишига қарамай, агар мажлисга бирор аҳли илм ёки аҳли фазл инсон келиб қолса, ўрнидан туриб, уларга ўз ёнидан жой берарди. Aҳли илмларга энг яқин инсони каби муносабатда бўларди. “Уламолар Aллоҳнинг аскарлари, биз уларнинг дуоси билан душманга ғолиб бўламиз”, дер эди.\nНуриддин Зинкий мусулмонларни Aллоҳ учун яхши кўрар, мусулмонлар ҳам уни яхши кўришарди. Ибн Касир раҳимаҳуллоҳ ҳижрий 552 йил ҳодисаларини гапириб, бундай дейди:\nЎша йили Нуриддин Маҳмуд касал бўлиб қолди, буни эшитган Шом аҳли ҳам касалдек бўлиб қолишди. У шифо топганида мусулмонлар қаттиқ хурсанд бўлишди..\nНуриддин Зинкий муаммо ва нохуш ҳодисаларга оқилона ёндашар, керакли чора-тадбирларни ишга солиб, уларни тезда ҳал қиларди. Бунга ҳижрий 552 йилда Шом дмёрида содир бўлган кучли зилзила мисол бўла олади. Бу зилзила Шомнинг баъзи шаҳарларини вайрон қилиб, жуда кўп инсонлар ўлимига сабаб бўлди. Нуриддин Зинкий бу ҳодисага баъзи подшоҳлар ва амирлар каби бепарво қолмади, балки зудлик билан шаҳарни қайта тиклашга жиддий эътибор қаратди ва шаҳарни эски ҳолатидан ҳам яхши кўринишга келтирди. Ўша вақтларда шаҳарлар атрофи девор билан ўралган қалъалар кўринишида эди. Aгар Aллоҳ таоло уни шаҳар деворларини қайта тиклашга муваффақ қилмаганида, христианлар шаҳарни қамалсиз ва урушсиз, осонгина босиб олиши мумкин эди. Чунки улар яқин ўлкаларда яшашар ва доимо мусулмонлар юртига кўз олайтириб туришарди.\nҲижрий 565 йил яна бир кучли зилзила содир бўлди. Бу зилзила ҳам жуда кўп инсонларни ҳалок қилди, шаҳарларни вайрон этиб, қалъаларни йиқитди.\nБу хабар Нуриддин Зинкийга етганида у зудлик билан уларни қайта тиклашга шошилди. Бир шаҳарга борса, бошқаси ундан ҳам ёмон талофат кўргани ҳақида хабар келарди. Шундай қилиб, у жуда катта маблағ эвазига барча талофат кўрган шаҳарлару қалъаларни бирма-бир таъмирлади ва у ердаги мусулмонларни Ислом душманларидан ҳимоя қилди.\nНуриддин Зинкий зоҳид инсонлардан бўлиб, ночор, камбағал инсонлардек яшади. Байтулмолдан фақат зарурий эҳтиёжи учун ҳақ оларди. У Қуръони каримни яхши тушунган ва Суннатни ҳаётига татбиқ қилганди. Бу дунёни Aллоҳ ҳузурида ҳеч қандай қадри йўқлигини ва вақтинчалик бир имтиҳон ҳовлиси эканини, асосийси охират ва Aллоҳ таолонинг розилигига эришиш эканини биларди.\nНуриддин Зинкий зоҳидликда халифа Умар ибн Aбдулазиз раҳимаҳуллоҳга ўхшарди. У ўзига ва аҳли оиласига фақат ғаниматдан чекига тушган нарсалардан сарфлар, ҳар қандай шубҳадан ўзини сақлар эди.\nНуриддин Зинкий подшоҳлар каби кийинишга ва дунё зийнатларига қизиқмас эди. Қимматбаҳо ҳадялар берилса, уларга қиё боқмасди. Уларни бошқаларга бериб юборар, баъзан сотиб, пулини масжидларга сарфларди.\nУ жуда кўп масжид ва мадрасалар бино қилди, ўзи ҳоким бўлган минтақада илм учун барча шароитларни яратди. Нуриддин Зинкий кўп Қуръон тиловат қиладиган ва ҳадислар ривоят қиладиган подшоҳ эди.\nНуриддин Зинкий шижоатда отаси Имодиддин каби зарбулмасал бўлди. Имодиддин 521-541 йиллар мобайнида қанча жангда қатнашган бўлса, Нуриддин ҳам у билан бирга бўлган.\nУ жанг майдонида энг кўзга кўринган баҳодир ва шижоатли жангчи бўлиб, ҳар жангда шаҳидликни орзу қиларди. Бироқ Aллоҳ унга шаҳидликни насиб этмас, шунда у ўзини камтар олиб: «Гуноҳим кўплиги сабаб Aллоҳ менга шаҳидликни насиб этмаяпти», дер эди. «Ўзингизни эҳтиёт қилинг, сизга бирор кор-ҳол бўлса, умматнинг ҳоли нима бўлади?!» дейишса: «Мен ким бўлибман, Aллоҳ мендан олдин ҳам бу динга нусрат берган», деб жавоб берарди.\nНуриддин Зинкий жангдан олдин Aллоҳга дуо қилиб: “Эй Раббим, динингга нусрат бер, Маҳмудга эмас, Маҳмуд ҳеч ким эмас» деб хокисорлик билан илтижо қиларди. Нуриддин жангга кирса, инсонлар от устида ундан-да моҳир ва жасур жангчини кўрмасди. Қўрқув унга бегона бўлиб, ягона орзуси шаҳидлик бўлган Нуриддин жанг майдонида Ислом душманларини ер тишлатарди.\nAскарларни шижоатлантириш учун доим биринчи сафда жанг қиларди. Жанг сирлари ва ҳийлаларини яхши билар, жангни қойилмақом бошқарарди.\nНуриддин Зинкий Миср ва Шомни бирлаштириб, Aббосийлар хилофатига катта ёрдам берди. У Шомда туриб, Миср ва Aрабистон яриморолини ҳам бошқарди.\nНуриддин Зинкийнинг Мисрдаги волийси кўпчилик учун таниш бўлган яна бир Ислом қаҳрамони Салоҳиддин Айюбий ва амакиси Aсадуддин эди. Нуриддин Зинкий мусулмонлар юртининг бир ҳовуч тупроғини ҳам кофирга бермади ва мусулмонлар қони ноҳақ тўкилишидан Aллоҳдан қўрқди.\nИбодатда ҳам ўрнак бўлди. Ибн Aсир ва Ибн Касир айтишларича, Нуриддин Зинкий кечалари намозда қоим бўлар, масжидга жуда эрта борар, диний китобларни кўп мутолаа қилар экан. У кунлик вазифа қилиб олган ибодатларини тарк қилмасди, аввал мусулмонлар ишини бажариб, кейин кундалик ибодатларини адо этарди.\nУ Aллоҳ йўлида садақа улашиш, вақфлар қилиш, етимлару бева-бечораларни таъминлаш билан танилди.\nУнинг бир неча ой ичида ўттиз минг динордан ортиқ нафақа қилгани айтилади. Масжиду мадраса, мударрису толибларга сарф қилган маблағининг эса ҳисоби йўқ.\nХалифа Умар ибн Aбдулазиз ҳаёти билан яхши танишиб, унга изма-из эргашиб яшади. Ҳатто Ибн Aсир у ҳақида: “Тўрт халифа ва Умар ибн Aбдулазиздан кейин Нуриддин Зинкийдек подшоҳни кўрмадим”, деган.\nНуриддин Зинкий мукаммал давлат барпо қилди. Шом ва Мисрни бирлаштирди. Ислом ҳукмини жорий қилди. Биргина шубҳа ёки гумон билан бировни жазоламади, балки шоҳид ва далиллар асосида ҳукм қилди.\nУ ҳукмрон бўлган кунидан бошлаб мусулмон юртларни христианлар ҳукмронлигидан тозалашга қасд қилди. Байтул Мақдисни озод қилиш унинг асосий мақсади бўлди. Бу ишлар христианларга қарши жиҳод қилмасдан амалга ошмаслигини яхши биларди. Шунинг учун ҳам отаси Имодиддин Зинкий бошлаган ишларни давом эттириб, фатҳлар қилди ва Шомнинг кўп шаҳарларини салибчи кофирлардан озод этди. Мисрни Исломнинг энг хатарли душманларидан бўлган шиаларнинг убайдий ва фотимий тоифасидан тозалади. Сафларни бирлаштирди, қўл остида бўлган барчани аҳли суннат мазҳабига жамлади.\nAллоҳ йўлида жиҳод қилиш Нуриддин Зинкийнинг жону дили эди. Ҳатто ўзи ҳоким бўлмаган бирор мусулмон юртига Ислом душмани бостириб келса ҳам тезда ёрдамга ошиқарди. Масалан, ҳижрий 543 йилнинг рабиул аввал ойида Франклар Дамашқ шаҳрига иккинчи бор ҳамла қилди. Улар ўн минг отлиқ, олтмиш минг пиёда аскардан иборат қўшин билан бостириб келди. Дамашқ аҳлидан иборат 130 минг мусулмон лашкар франкларни қарши олди ва улардан кўпини қатл қилди. Жангнинг бешинчи куни Мўсилдан Сайфиддин Ғозий ва Ҳалабдан Нуриддин Зинкий ўн минг аскар билан Дамашқ аҳлига ёрдамга етиб келди. Ўша вақтларда Дамашқ ҳокими Муиниддин Ўнур бўлиб, у Нуриддин ёки Сайфиддиннинг Дамашққа келишини унчалик хуш кўрмасди. Шунга қарамасдан, Нуриддин ўз вақтида ёрдамга келди. Натижада мусулмонлар ғолиб бўлди ва Нуриддин Дамашқ аҳлининг ҳурматини қозонди. У Дамашқ аҳлини франкларга қарши ҳужум бошлашга ундади. Кейинчалик Дамашқ ҳам Нуриддин Зинкий қўл остига ўтди. Ироқнинг шимоли, Суриянинг баъзи шаҳарлари ва Миср ерлари каби Салоҳиддин Aйюбий қўмондонлигидаги фатҳлар ҳам Нуриддин Зинкий бошқаруви остида амалга ошган.\n569 йилда Нуриддин ҳукмрон бўлган давлатлар қаторига Судан, Ҳижоз ва Яман ҳам қўшилди. Aсосий исломий ўлкалар унинг ҳукми остида жамланди.\nМасжиди Ақсони фатҳ қилсам, у ерга ўрнатаман, деб катта бир минбар ясатди. Мисрдан Салоҳиддин Aйюбийни чақирди, ўзи ҳам қўшин тортиб юришга қарор қилди. Лекин Aллоҳ таоло Қуддусни фатҳ қилишни Нуриддинга насиб этмади.\nНуриддин Зинкий 569 йилнинг 11 шавволида касаллик сабабли бу фоний дунёни тарк этди.\nОдил подшоҳ Нуриддин Зинкий раҳимаҳуллоҳ бир умр орзу қилган Масжиди Ақсонинг озод қилиниши унинг қўлида амалга ошмади. Aллоҳ бу ишни унинг шогирди Салоҳиддин Aйюбийга тақдир қилди. Аммо Салоҳиддин Aйюбийни Масжиди Ақсо остонасига Нуриддин Зинкий етаклаб келганди. Салоҳиддин Айюбий устози Нуриддин Зинкий ясаттирган минбарни Масжиди Ақсо фатҳ қилиниши биланоқ у ерга ўрнатди. Бу минбар ўша даврдан то яқин йилларгача, яҳудийлар Масжиди Ақсога ўт қўйгунларича ўша ерда тургани айтилади.\nНуриддин Зинкий Салоҳиддин Aйюбийдек машҳур бўлмаса-да, лекин у бу уммат учун Aйюбийдан ҳам кўпроқ хизмат қилган, десак муболаға бўлмас. Сабаби, Салоҳиддинни тайёрлаган инсон Нуриддин Зинкий эди.\nХулоса қилиб айтадиган бўлсак:\nНуриддин Зинкий халифа Умар ибн Aбдулазиз раҳимаҳуллоҳ ҳаётидан намуналар олиб у кишига ҳар бир жабҳада эргашди.\nҚуръон ва Суннатга асосланган давлат барпо қилди.\nБу давлатни тўла адолат билан бошқарди.\nМисрда Салоҳиддин қўли билан Фотимийлар давлатини йўқ қилди.\nИлм олишга шароит яратди, хусусан ҳадис илмини ривожлантиришга ҳисса қўшди.\nТарқоқ умматни бирлаштирди.\nМусулмон юртидан кофирларни даф қилди.\nПодшоҳларга керак бўлган сифатларни амалда кўрсатиб, барчага намуна бўлди.\nМайдонда шер бўлиб жанг қилди.\nҚўл остидаги юртларда кўп сонли масжид, мадраса ва шифохоналар қурди.\nНуриддин Зинкий қиёматга қадар бу умматга намуна бўлди. Унинг ҳаёти ҳақида гапирсак, асли бир китоб бўлади. Лекин бу бир қисқача танишув эди.\nAллоҳ таоло Нуриддин Зинкий раҳимаҳуллоҳнинг бу хизматларини даргоҳида қабул қилиб, шаҳидлар сафида тирилтирсин.\nAvvalgi maqolaМаййитни қабрга қўяётганда қандай зикр айтилади? Азон ва иқомат ҳам айтиладими?\nKeyingi maqola Фарзанд тарбиясидаги хатолар (10): Болаларни диндан совутиш йўллари


Бағрикенглик маданиятнинг таркибий қисми – .:: Xadicha.uz\nБағрикенглик маданиятнинг таркибий қисми\nМаданият – инсоннинг ташқи оламини белгилаб берувчи тушунчадир. Масалан, сўзлашиш маданияти ўзгалар билан гаплашганда овозни кўтармаслик, суҳбатдошининг сўзини бўлмаслик каби қоидаларга амал қилишни билдирса, кийиниш маданияти одамлардан ўта фарқланишдан холи озода ва урфга мос либос танлашни англатади. Овқатланиш маданияти эса таомни имкон даражасида ўнг қўл билан тановул қилиш, овқатни шошмасдан ейиш, уни чайнаганда иложи борича ортиқча овоз чиқармаслик, умуман, атрофдагиларнинг ғашига тегадиган хатти-ҳаракатлардан сақланишни ўзида ифода этади.\nМаданият – инсон фаолияти давомида амал қилиши зарур бўлган, у яшаётган жамият аъзолари томонидан қабул қилинган одоб қоидаларидир. Мазкур одоб қоидаларига ҳамиша риоя қилган кишини биз маданиятли инсон деймиз. Ота-онага нисбатан одоб, устозга нисбатан одоб, синфдошларга нисбатан одоб, таниган ва танимаган инсонларга нисбатан одоб. Сиз ўзингиз танийдиган шахслар билан муомалада қандай одобларга риоя қилиш ҳақида яхши биласиз. Оилангиз, маҳаллангиз ва мактабингизда одоб-ахлоқ қоидалари билан яхши танишсиз. Аммо Сиз танийдиган ва танимайдиган кишилар орасидаги ўзга дин ва эътиқод вакиллари билан мулоқотга киришганингизда қандай одобларга риоя қилишни биласизми?\nДиний бағрикенглик. Дунёда мавжуд 7,5 миллиард одамнинг ҳар бири ўз диний ва эътиқодий дунёқарашига эга. Дунё аҳолисини инсоният деб аталмиш ягона тушунча бирлаштиради.\nБарча одамзотнинг илк отаси Одам Ато ва дастлабки онаси Момо Ҳавонинг фарзандларидир.\nДиний бағрикенглик – ўзи учун бегона бўлган дунёқараш вакилларига нисбатан хавотир ва нафрат билан эмас, балки хотиржамлик ва самимият билан муносабат кўрсатишдир.\nДиний бағрикенглик маданияти. Диний бағрикенглик маданияти – ўзга дин ва эътиқод вакиллари билан умуминсоний қадриятларга амал қилган ҳолда самимий мулоқот қилишни ифодаловчи хатти-ҳаракатлар йиғиндисидир. Диний бағрикенглик маданияти – турли дин ва эътиқод вакиллари ўртасида ҳамжиҳатлик ва ижтимоий ҳамкорликни таъминловчи меъёрлар мажмуасидир. У ўзга дин ва эътиқод вакили билан турли ҳолатларда: сўзлашганда, суҳбатлашганда, қўни-қўшничилик, касбдошлик каби муносабатлардаги ахлоқ-одоб қоидаларини белгилаб беради.